Sejarah Penciptaan Bunga Api Yang Tercapai Secara Tidak Sengaja

Bunga api di sini merujuk kepada bunga api yang ditembak ke langit, menghasilkan corak dan warna yang menarik. Siapa sangka bunga api sebenarnya telah dicipta sejak ribuan tahun lalu, dan penciptaannya adalah secara tidak sengaja. Teruskan membaca untuk mengetahui lebih lanjut tentang sejarahnya.

Kebanyakan para sejarawan percaya bahawa bunga api sebenarnya dicipta di China, namun terdapat beberapa pendapat lain yang menyangkal dakwaan ini, kerana golongan tersebut sebaliknya percaya bahawa bunga api 'dilahirkan' sama ada di Timur Tengah atau India.

Namun, bukti menunjukkan bahawa sekitar tahun 800 A.D., beberapa orang ahli kimia berbangsa China telah mencampuri bahan-bahan seperti potasium nitrat, sulfur dan arang yang akhirnya menghasilkan serbuk letupan kasar, menurut American Pyrotechnics Safety and Education Foundation.

Bukanlah menjadi niat mereka untuk menghasilkan bahan tersebut, sebaliknya ia tercipta secara tidak sengaja. Niat sebenar mereka adalah untuk mencipta sebuah resipi untuk kehidupan yang abadi. Apapun, ciptaan mereka itu tetap mengubah dunia. Menyedari akan kegunaan serbuk tersebut, masyarakat China pada masa itu percaya bahawa letupan yang dihasilkan berupaya untuk menghalau roh-roh jahat.

Bagi menghasilkan bunga api yang pertama, mereka akan memasukkan serbuk letupan tersebut ke dalam pucuk buluh, dan membaling buluh tersebut ke dalam api yang membara, yang akhirnya menghasilkan letupan yang kuat. Kemudiannya, evolusi bunga api mula berkembang.

Contohnya, batang buluh digantikan dengan tiub kertas, dan berbanding membaling tiub tersebut ke dalam api, sumbu yang diperbuat daripada kertas nipis ditambah. Ini antara pengolahan awal yang dilakukan.

Sehingga abad ke-10, masyarakat China purba mula sedar bahawa serbuk letupan tersebut boleh digunakan untuk tujuan lain. Mereka menemui cara untuk menghasikan bom menggunakan serbuk tersebut, di mana mereka melekatkannya pada anak panah untuk ditembak ke arah musuh.

Dalam tempoh 200 tahun berikutnya, bunga api melalui evolusi, diolah dalam bentuk roket, lebih efisyen untuk tujuan peperangan. Teknologi yang sama masih digunakan hari ini bagi pertunjukan bunga api.

Pada tahun 1295, Marco Polo telah membawa bunga api dari Asia ke Eropah. Bagaimanapun, terdapat kemungkinan bahawa bangsa Eropah telah diperkenalkan dengan senjata serbuk letupan ketika Perang Salib, beberapa tahun sebeumnya, menurut laman sesawang Smithsonian.

Kemudiannya, sekitar abad ke-13, serbuk letupan bersama resipi penghasilannya telah sampai ke Eropah dan tanah Arab melalui para diplomat, pengembara dan mubaligh Franciscan. Daripada situ, kuasa-kuasa Barat membangunkan teknologi ini kepada senjata yang lebih berkuasa, yang hari ini kita kenali sebagai meriam dan senapang (musket).

Untuk beberapa abad seterusnya, masyarakat Barat tetap mengekalkan fungsi asal bunga api, dan menggunakannya ketika sambutan perayaan. Para penghibur turut menghiburkan orang dengan bunga api ketika zaman pertengahan di England. Di sana, para pemerintah menggunakan bunga api untuk menghiburkan penyokong-penyokong mereka.

Bunga api diraja yang pertama telah dipersembahkan di istana Henry VII ketika hari perkahwinan baginda pada tahun 1486. Pada tahun 1685, penobatan James II turut disertai dengan persembahan bunga api. Maharaja Rusia sekitar abad ke-16, iaitu Czar Peter turut tidak ketinggalan menggunakan teknologi sama, di mana baginda menghidangkan rakyatnya dengan persembahan bunga api sebagai menyambut kelahiran puteranya.

Di kala bangsa Eropah mengembara ke Dunia Baru (New World / Amerika Syarikat), resipi tersebut turut dibawa bersama. Terdapat beberapa sumber yang mengatakan bahawa Captain John Smith (pengembara British) telah memasang bunga api pertama di daerah yang baru ditemui itu, secara khususnya di Jamestown, Virginia pada tahun 1608.

Pada 4 July 1777, ketika sambutan ulang tahun pertama Kongres Kontinental a.k.a.  Pengisytiharan Kemerdekaan Amerika Syarikat, bunga api telah ditembak ke langit, yang sehingga hari ini kekal menjadi tradisi negara berkenaan.

Walaubagaimanapun, tidak semua orang suka akan bunga api. Pada tahun 1731, Rhode Island (salah sebuah negeri di AS) telah mengharamkan penggunaan bunga api bagi tujuan 'jahat'. Pada tahun 1890an, beberapa negeri dan bandar lain turut mengikut jejak langkah yang sama, mencipta peraturan dan undang-undang bagi mengawal penggunaan bunga api.

Di Malaysia, mercun dan bunga api diharamkan sama sekali kerana sebelum ini pernah menyebabkan korban nyawa. Namun, pihak berkuasa dilihat enteng dalam menguatkuasakan undang-undang berkenaan bahan ini, terutamanya ketika musim perayaan, sama ada Hari Raya Aidilfitri, mahupun ketika sambutan Tahun Baru Cina.

Sementara itu di China, mereka masih lagi dalam perniagaan bunga api, menghasilkan dan mengeksport lebih banyak bunga api daripada lain-lain negara di dunia.


Kisah Remaja Yang Mencuri Seluar Dalam Queen Victoria di Buckingham Palace - The Boy Jones

Apabila ahli keluarga diraja Britain terpaksa melalui detik-detik cemas berdepan dengan penceroboh istana, sudah pasti berita ini akan menarik perhatian dunia dengan begitu pantas.

Pada tahun 1982, seorang lelaki dalam lingkungan usia 30an yang bernama Michael Fagan telah ditangkap sebanyak 2 kali di dalam Buckingham Palace, istana utama diraja Britain, selain daripada Windsor Castle.

Pada kali pertama ditangkap, dia sedang berkeliaran di dalam bilik yang digunakan oleh Pricess Diana, dan dia juga dituduh cuba untuk duduk di atas kerusi takhta Queen Elizabeth II.

Melepasi dinding luar istana setinggi 14 kaki (bersamaan 4.3 meter) yang mempunyai paku dan kawat berduri, Fagan berjaya menyelinap masuk untuk kali kedua. Kali ini, dia telah memasuki bilik tidur Queen Elizabeth II. Insiden ini sehingga hari ini dikenali sebagai antara kes pencerobohan istana paling berisiko buat keluarga diraja di zaman moden ini.

Sebelum Fagan, terdapat beberapa orang lagi penceroboh yang berjaya menyelinap masuk ke dalam Buckingham Palace. Yang terkenal antara mereka adalah 'The Boy Jones'.

Dia dianggap sebagai seorang penghendap selebriti (celebrity stalker) ketika abad ke-19 yang berjaya memecah masuk ke dalam istana tersebut sebanyak beberapa kali, yang memaksa pihak berkuasa untuk mengambil langkah berjaga-jaga dalam usaha untuk melindungi ratu yang berkuasa pada ketika itu, iaitu Queen Victoria.

Ketika pertama kali ditangkap pada tahun 1838, Boy Jones hanya berusia 14 tahun. Yang paling mengejutkan adalah, dia ditemui mencuri seluar dalam kepunyaan Queen Victoria (ketika itu berusia 19 tahun, bukan 91 tahun ye), dan menyembunyikannya di dalam seluarnya. Adakah dia seorang yang gila? Adakah dia seorang penjenayah?

Beberapa sumber mengatakan bahawa dia sedar dan jelas akan tindakannya itu. Tindakan tersebut tidaklah dilihat sebagai berniat jahat, ingin menyantau ratu atau sebagainya, namun ianya lebih kepada sikap aneh dan pelik Boy Jones. Hari-harinya sebagai penghendap ratu akan menghantui dirinya seumur hidup.

Tidak terdapat sebarang rekod mengapa Jones menjadi obses dengan Queen Victoria, yang merupakan Queen of the United Kingdom of Great Britain and Ireland daripada tahun 1837 sehinggalah kemangkatannya pada tahun 1901.

Jones dikatakan sebagai seorang yang agak hodoh dan selekeh, dan jarang sekali mandi. Terdapat sumber yang mengatakan bahawa pekerjaan Jones adalah sama ada sebagai seorang penyapu cerobong (chimneys) ataupun pengutip barang buangan di Sungai Thames.

Keselamatan di sekitar kediaman diraja itu telah dilaporkan sedikit longgar dan tidak teratur ketika di awal pemerintahan Queen Victoria. Orang mabuk dan pengemis kerap kali ditemui tidur di halaman kediaman ratu tersebut, terlalu hampir dengan istana. Dindingnya juga mudah untuk dilepasi.

Mungkin disebabkan keselamatan yang longgar inilah yang membolehkan Jones mudah keluar masuk melalui pintu dan tingkap yang dibiarkan terbuka di aras bawah istana tersebut. Dalam sebuah kejadian lain, Jones telah ditangkap mencuri daripada dapur istana. Dia juga telah dituduh cuba menduduki kerusi takhta sebanyak 2 kali. Dia telah diberi gelaran Boy Jones oleh para pekerja istana.

Setiap kali dia ditemui berkeliaran di dalam istana, Jones akan diserahkan kepada pihak polis. Pihak berkuasa berasa khuatir dengan aktiviti Jones. Apa lagi yang telah dilakukannya semasa berada di dalam istana? Sejauh manakah pengetahuannya tentang istana dan isinya? Apa lagi yang telah dia lihat? Keadaan ini sangat merisaukan semua pihak.

Sesetengah sumber juga ada mengatakan bahawa Jones telah mencuri dengar perbualan antara Ratu Victoria dengan menteri-menterinya. Remaja lelaki itu turut berkesempatan mencuri beberapa barangan milik baginda, antaranya termasuklah portret baginda, sepucuk surat dan sebuah koleksi kain linen.

Selepas pertama kali ditangkap, Jones dilepaskan dengan amaran. Ketika percubaan untuk menceroboh yang lain, penguatkuasaan keselamatan diperketatkan lagi, di mana dia beberapa kali ditangkap dan dihukum.

Antara hukuman yang diterimanya termasuklah dijadikan sebagai buruh paksa selama 3 bulan pada Disember 1840. Hukuman tersebut adalah atas kesalahan yang sama, di mana dia ditemui sedang bersembunyi di bawah sebuah sofa di dalam bilik bersebelahan dengan bilik tidur ratu United Kingdom itu.

Queen Victoria turut menceritakan kejadian menakutkan itu di dalam diarinya, di mana baginda terkejut bagaimana penceroboh tersebut sungguh hampir dengan bilik tidurnya. Selepas hukuman tersebut, Jones tidak langsung berasa menyesal.

Dia sekali lagi menyelinap masuk ke Buckingham Palace. Penat dengan tindakan Jones, pihak berkuasa tidak menghukumnya. Sebaliknya, mereka menjemput Jones untuk menyertai Tentera Laut Diraja supaya dengan cara ini, dia akan sentiasa berada jauh daripada London, terutama sekali jauh daripada kediaman Queen Victoria. Beliau menolak tawaran tersebut.

Akhirnya, Jones telah dibuang negeri ke Brazil, di mana dia diletakkan di dalam sebuah penjara terapung selama 6 tahun. Kapal penjara tersebut ternyata tidak menginsafkan Jones. Tidak tahu bagaimana, dia berjaya pulang semula ke England, sebelum sekali lagi dibuang negeri ke Australia.

Di tanah Down Under, Jones bekerja sebagai vendor, dan dia berjaya mengumpul wang dan sekali lagi pulang semula ke England. Sekali lagi, dia dihantar semula ke Australia, sebelum bekerja sebagai seorang juruhebah di Perth. Kisah Jones diketahui oleh rakyat Australia, yang kerap kali dijadikan bahan jenaka dalam kalangan rakyat tempatan, sebagai mana yang berlaku di England.

Jones berasa sangat tertekan dengan keadaan tersebut, dan membuat keputusan untuk menukarkan namanya, menjadi Thomas Jones. Walaupun sudah mempunyai nama baharu, kisahnya tidak lekang di mulut orang ramai, dan kisahnya kekal hingga ke hari ini.

Jones mempunyai tabiat minum arak yang teruk, yang menjadi punca kematiannya pada tahun 1893. Pada suatu ketika, dia terlampau mabuk dan jatuh daripada sebuah jambatan dan meninggal dunia. Kisahnya ini memberi inspirasi kepada sebuah filem yang diterbitkan pada tahun 1950, iaitu The Mudlark.


Perbandingan Harga Unit Kediaman di 7 Negara Asia Tenggara

Isu harga rumah memang tidak dapat dinafikan sering menjadi perhatian banyak pihak, ekoran kesannya pada kuasa membeli masyarakat kita.

Majoriti di antara kita berpandangan harga perumahan, walaupun daripada jenis kos rendah sekalipun masih lagi tinggi. Bank Negara Malaysia (BNM) pun bersetuju dengan pandangan ini secara rasmi, melalui kenyataan yang telah mereka keluarkan pada Februari 2018 berkenaan isu harga rumah.

Dalam kenyataan itu, BNM menyifatkan harga rumah-rumah di Malaysia berada di tahap 'sangat tidak mampu milik.' Dengan menggunakan median pendapatan isi rumah sebagai ukuran, harga rumah di negara kita disifatkan berada pada tahap lima kali ganda pendapatan berbanding 3 kali ganda median pendapatan yang menjadi ukuran kadar rumah mampu milik yang baik.

Purata median harga rumah di Malaysia berada pada tahap RM313,000 sementara harga sepatutnya berada pada tahap RM282,000. Dengan mengambil kira purata pendapatan penduduk per kapita dan purata harga rumah pangsapuri di negara-negara Asia Tenggara, mari kita lakukan perbandingan ringkas berkenaan isu ini.

Di negara kita, secara puratanya harga purata pangsapuri di kawasan membangun, berada pada kadar RM798.59 untuk setiap satu kaki persegi. Harga jualan untuk satu kaki persegi di kawasan pinggir bandar pula berada pada tahap RM459.24.

Untuk pendapatan purata pula, purata pendapatan isi rumah rakyat negara per kapita adalah adalah RM3,431 sebulan atau RM41,177.27 setahun. Untuk semua jadual perbandingan yang kami sertakan di bawah, nilai yang dipaparkan adalah dalam Ringgit Malaysia.

Berdasarkan maklumat yang ada, purata harga untuk seluruh negara Thailand bagi membeli sebuah pangsapuri yang berada di dalam kawasan bandar adalah RM1,426.09 untuk satu kaki persegi. Manakala bagi pangsapuri yang berada di kawasan pinggir bandar, harga satu kaki persegi pangsapuri mencecah kepada RM739.37.

Purata pendapatan penduduk Thailand setahun adalah RM24,261.70 atau RM2,038.47 sebulan.

Harga pangsapuri di Filipina jauh lebih rendah berbanding negara kita. Sekiranya rakyat Filipina ingin membeli pangsapuri di kawasan bandar, harganya berada pada tahap RM586.04 bagi satu kaki persegi sementara RM311.48 bagi pangsapuri di pinggir bandar.

Purata pendapatan mereka pula bagaimanapun agak rendah, dengan angka pendapatan mereka berada pada tahap RM12,218.91 setahun atau RM1,018.25 sebulan.

Indonesia mempunyai pasaran hartanah dengan harga antara yang paling murah di kalangan tujuh negara yang menjadi perbandingan kami. Harga satu kaki persegi pangsapuri di kawasan bandar berada pada kadar RM443.26 sementara di kawasan pinggir bandar pula RM248.83.

Walau demikian, purata pendapatan bulanan rakyat Indonesia hanya berada pada tahap RM1,231.14 sebulan atau RM14,782.00 setahun.

Bagi Vietnam, harga satu kaki persegi sebuah pangsapuri di kawasan bandar adalah RM776.51. Bagi mereka yang memilih untuk tinggal di kawasan pinggir bandar, pangsapuri sama berkemungkinan besar berharga RM375.35 untuk setiap satu kaki persegi.

Purata pendapatan rakyat Vietnam pula adalah RM754.08 sebulan atau RM9049.85 setahun. Agak rendah serta sukar untuk mereka memiliki kediaman sendiri kan?

Satu-satunya negara yang diiktiraf negara maju di antara semua negeri Asia Tenggara, harga rumah di Singapura bolehlah dikatakan paling tinggi antara semua. Purata harga rumah pangsapuri di Singapura dalam kawasan bandar untuk satu kaki per segi mencecah RM6,312.53 dan harga di kawasan pinggir bandar pula berada pada tahap RM3,109.85.

Walaupun begitu, purata pendapatan rakyat Singapura juga tinggi jauh meninggalkan negara-negara lain termasuklah kita. Purata pendapatan tahunan mereka berada pada kadar RM219,283.82 setahun atau RM18,273 sebulan.

Jika dibandingkan di antara kesemua negara, jelaslah juara rumah murah di kalangan tujuh negara yang disenaraikan adalah Brunei Darussalam. Rumah pangsapuri di kawasan bandar Brunei harganya hanyalah RM341.17 satu kaki per segi, secara purata. Angka ini turun kepada RM267.51 sekiranya anda ingin memiliki kediaman pangsapuri di pinggir bandar.

Purata pendapatannya pula berbanding harga kediaman memang sukar untuk dicabar, kerana Brunei mempunyai kadar pendapatan per kapita yang agak tinggi iaitu Rm111,538.86 setahun atau RM9,294.05 sebulan.

Bagaimanapun, kadar sewaan kediamannya mencatatkan nilai yang sangat tinggi, mungkin disebabkan jumlah kediaman yang terhad atau kemasukan pekerja luar ke sana yang tinggi.


Di Sebalik Legasi Genetik Keturunan Genghis Khan Yang Merentasi Benua

Pemerintah kerajaan Mongol purba yang sangat terkenal iaitu Genghis Khan dikatakan telah 'membapakan' ramai anak melalui wanita yang berbeza-beza. Sebuah kajian menunjukkan bahawa terdapat sehingga 10 orang individu dalam sejarah Asia yang setanding Khan dalam aktiviti sedemikian. Namun, lain-lain saingan Khan itu tidak diketahui nama mereka.

Sebuah kajian pada tahun 2003 mendapati bahawa sehingga 16 juta orang lelaki, bersamaan dengan 0.5 peratus populasi dunia daripada jantina tersebut, membawa genetik Genghis Khan, yakni daripada keturunannya. Lebih mengejutkan, sehingga 8 peratus lelaki yang tinggal di kawasan yang dikatakan terletaknya empayar Mongol itu mempunyai kromosom Y daripada Khan. Garis keturunannya itu berbalik sekitar 1,000 tahun lalu.

Hanya jantina lelaki sahaja yang menjadi sebahagian daripada kajian tersebut kerana kebergantungan kromosom Y bagi tujuan analisis keturunan. Dalam kata lain, jantina keturunan (bayi) ditentukan oleh sperma yang dibawa oleh lelaki, sama ada kromosom X atay Y. Sekiranya kromosom X daripada sperma bergabung dengan kromosom X daripada si ibu, maka bayi yang lahir adalah perempuan, dan lelaki sekiranya kromosom Y daripada sperma.

Empayar Mongol ketika kemuncak pemerintahannya berjaya menguasai kawasan taklukan yang sangat luas, daripada China hinggalah ke Iran, dan sebahagian daripada Rusia hingga ke Eropah. Hanya empayar British sahaja yang berjaya menandingi empayar Mongol.

Penemuan genetik melalui kajian tersebut dilihat oleh para penyelidik sebagai bukti akan pengaruh seseorang yang mempunyai ramai zuriat terhadap sesebuah spesis, dalam hal ini, manusia. Penemuan ini dikategorikan oleh para akademik sebagai pemilihan semulajadi berasaskan jantina.

Genghis Khan dilahirkan pada tahun 1162 di lokasi yang kini dikenali sebagai Mongolia. Khan pertama kali berkahwin pada usia 16 tahun, namun sepanjang hidupnya, Khan mempunyai ramai isteri dan perempuan simpanan. Bersama isterinya yang pertama, mereka dikurniakan seramai 4 orang anak lelaki, yang kemudiannya menjadi waris kepada dinasti yang diasaskannya.

Di bawah pemerintahan Genghis Khan, tentera Mongol secara agresif berjaya meluaskan wilayah taklukan di Asia. Dengan tentera yang begitu ramai, empayar Mongol menemui kejayaan di bawah pimpinan Khan. Beberapa pendapat mengaitkan kejayaan tersebut dengan pergerakan pantas tentera berkuda di medan tempur.

Taktik peperangan yang diamalkan oleh Genghis Khan dan tenteranya adalah sangat kejam. Setiap kali mereka berjaya menguasai sesebuah bandar, sebahagian besar populasi penduduk di dalamnya, sama ada manusia mahupun haiwan, akan dibunuh.

Mereka yang berjaya melepaskan diri daripada pembunuhan tersebut akan diburu, dan kaum wanita pula dirogol. Sesetengah daripada mereka juga akan digunakan sebagai perisai manusia di hadapan tentera Mongol ketika serangan seterusnya daripada musuh.

Antara langkah awal lain yang dilakukan oleh Khan apabila menguasai sesebuah kawasan baru, adalah memilih para wanita untuk dijadikan sebagai gundik. Beberapa sumber menganggarkan bahawa Khan telah menghamilkan lebih daripada 1,000 orang wanita berbeza.

Namun begitu, tidak diketahui berapa ramai zuriat yang dimilikinya. Khan meninggal dunia pada tahun 1227, pada usia 65 tahun, kemungkinan disebabkan oleh sama ada keletihan melampau atau masalah pernafasan.

Waris-waris kepada Genghis Khan juga bukan sebarangan, mereka sangat 'berkebolehan'. Salah seorang daripada anaknya telah dikatakan mempunyai 40 orang anak daripada isteri-isteri dan gundik-gundiknya, dan seberapa jumlah yang tidak diketahui dengan wanita-wanita lain. Kegiatan anak-anak Khan menghamilkan ramai wanita adalah antara salah satu sebab mengapa genetiknya mudah berkembang merentasi benua.

Giocangga adalah seorang individu lain dalam sejarah yang menjalani kehidupan seperti Genghis Khan. Giocangga adalah seorang pemerintah ketika Dinasti Ming (1368–1644) di China. Keturunan berdasarkan genetik baginda dalam dunia moden hari ini dianggarkan sekitar 1.5 juta lelaki, kebanyakkannya di daerah di utara China.

Seperti Khan, baginda juga mempunyai ramai orang isteri dan gundik. Legasi baginda dihidupkan melalui cucunya yang mengasaskan Dinasti Qing yang memerintah China antara tahun 1644 hinggalah 1912.

Identiti lain-lain individu yang mempunyai ramai waris masih menjadi misteri. Mereka ini dipercayai berasal daripada beberapa buah kawasan antara Timur Tengah hingga ke Asia Tenggara, dan hidup lebih awal berbanding Khan dan Giocangga, antara tahun 2100 B.C. hingga 1100 A.D..

Daripada 5,000 sampel lelaki yang diuji dalam kajian genetik ini, 37.8 peratus adalah kepunyaan salah seorang daripada lain-lain individu ini (selain daripada Khan dan Giocangga). Sekiranya kadar yang sama dikekalkan merentasi seluruh populasi di Asia, ini bermaksud kira-kira 830 juta lelaki memperolehi kromosom Y mereka daripada individu tersebut yang tidak diketahui identitinya.

Antara teori yang menyokong pembiakan secara besar-besaran ini adalah individu terbabit mungkin adalah seorang pemerintah sebuah kerajaan kecil di sepanjang laluan perdagangan yang dikenali sebagai Laluan Sutera (Silk Road). Bandar-bandar di laluan perdagangan ini adalah penting bagi tujuan perniagaan antara empayar dan kerajaan yang berbeza-beza.

Kejayaan reproduktif yang tinggi ini mungkin disebabkan status sosialnya yang lebih tinggi daripada orang kebanyakkan. Teknologi kereta berkuda juga memungkinkan perpindahan genetik ke suatu lokasi lain dapat dilakukan dengan lebih pantas.

Satu-satunya cara untuk mengetahui identiti individu tersebut adalah dengan mencari makam-makan purba untuk diambil sampel DNA daripada sisa tubuh badannya bagi tujuan kenal pasti identiti. Namun hal ini agak mustahil untuk dicapai. Sedangkan makam Genghis Khan sendiripun belum ditemukan, apatah lagi untuk mencari makam individu yang hidup jauh lebih awal daripadanya.


Project Dragonfly - Senjata Rahsia Google Menguasai Netizen China

Selepas Google mengumumkan akan menarik diri daripada terus menawarkan perkhidmatan mereka di China pada tahun 2010, syarikat enjin carian China - Baidu mula mengorak langkah agresif membeli kebanyakan pesaing yang ada. Kini mereka telah pun lebih menguasai 80% pasaran enjin carian di negara tersebut.

Awal bulan Ogos 2018, Google mengumumkan minat untuk kembali semula ke China dengan janji untuk mematuhi permintaan serta larangan pemerintah China yang dikenakan ke atas mereka. Antara syarat yang dikenakan ke atas Google adalah sekatan ke atas kata kunci yang sensitif, khasnya berkaitan dengan kerajaan China sendiri.

Perkataan 'hak kemanusiaan', 'demokrasi', 'agama' dan 'protes' menjadi antara kata kunci carian yang perlu diselia sebelum Google dibenarkan kembali ke China.

Pada tahun 2010, satu pasukan penyiasat/penggodam yang didakwa beroperasi atas arahan kerajaan China telah memecah masuk ke dalam sistem Gmail kelolaan Google, bagi mendapatkan maklumat berkaitan individu-individu yang dikhuatiri terlibat dengan gerakan kemanusiaan dan anti kerajaan. Ini menimbulkan perang dingin di antara Google dan kerajaan China ketika itu.

Selain tindakan tersebut, Google juga dikatakan tidak bersetuju dengan permintaan kerajaan China yang mahu menyekat kebebasan bersuara rakyat mereka sendiri di internet. Wakil Google menyatakan keengganan mereka untuk terus menurut sekatan-sekatan yang diarahkan, agar mereka dapat terus beroperasi di negara tersebut.

Ini mengakibatkan Google mengambil langkah drastik - menghentikan operasi mereka selepas lebih 3 tahun beroperasi di bawah seliaan yang dikenakan sejak 2006. Kritikan masyarakat khasnya warga Amerika Syarikat terhadap Google yang tunduk kepada permintaan kerajaan China sepanjang tempoh tersebut, memaksa Google menilai semula kerjasama mereka dengan pemerintah China.

Pada peringkat pertama era 2006 hingga 2010 kerjasama Google dengan China, rakyat China pengguna Google yang melakukan carian imej dengan kata kunci 'Tiananmen' sebagai contoh, tidak dapat melihat gambar-gambar lama insiden buruk protes yang berlaku di lapangan itu pada tahun 1989.

Bagi terus menegakkan prinsip Google sebagai portal maklumat terbesar yang bersifat bebas, Google akhirnya mengambil keputusan menarik diri daripada pasaran besar China yang sangat lumayan. Ini membolehkan syarikat Baidu mula bangkit tanpa ada saingan yang mampu mencabarnya.

Kemasukan semula Google ke pasaran China bakal berdepan cabaran yang sangat berbeza, berikutan kedudukan Baidu sekarang.

Penganalisis berpendapat amat sukar untuk Google bersaing dengan Baidu di China, ekoran taktik agresif yang telah Baidu amalkan selama ini dalam menaikkan jumlah pengguna. Google tewas dalam percubaan pertama mereka sebelum menarik diri dalam semua aspek, termasuklah pemasaran dan penjualan iklan.

Selepas pencabar terdekatnya mengambil keputusan untuk tidak lagi menawarkan perkhidmatan mereka di China, Baidu melaksanakan taktik-taktik yang boleh disifatkan sebagai sangat agresif (dan kotor) dalammempercepatkan lagi penguasaan mereka.

Ketika era kafe siber masih popular sebelum lambakan telefon pintar murah, Baidu mengambil kesempatan membayar pengusaha-pengusaha kafe meletakkan laman utama mereka sebagai portal pemula pelanggan. Ini banyak membantu memperkenalkan jutaan netizen ketika itu di China dengan Baidu, sekaligus menjadikan Baidu 'portal rasmi' mereka.

Pengenalan laman Hao123.com, sebuah laman web penyenarai pelbagai jenis informasi dan pautan yang bertindak membawa pengguna ke hasil carian Baidu, meningkatkan lagi jumlah pengguna yang beralih daripada menggunakan Google. Google ketika masih di China, cuba memperkenalkan langkah serupa dengan pengenalan laman 265.com. Namun taktik agresif Baidu, yang dilihat tidak disekat kerajaan China menyukarkan Google memecahkan monopoli Baidu.

Laman web Hao123.com didapati melakukan beberapa pertukaran tanpa kebenaran pada pelayar internet pengguna, dengan mengambil kesempatan memasang program menjadikan laman web tersebut sebagai 'laman utama' yang akan dibuka sebaik saja pelayar dimulakan.

Pengenalan aplikasi mobil dan komputer atas meja oleh Baidu yang memasangkan aplikasi tambahan dengan cara sembunyi pada komputer dan peranti, menambahkan lagi pengguna Baidu yang berkembang 10% tahun ke tahun.

Pasti ramai yang sudah tahu motto syarikat Google yang sangat terkenal dulu - 'don't be evil' atau 'jangan bertindak jahat.'

Berbeza dengan pasaran Amerika Syarikat dan kebanyakan negara lain, etika perniagaan yang diamalkan di China mempunyai pendekatan yang berbeza berbanding biasa dan Google menyedari hakikat ini.

Ketika artikel ini ditulis, Google sedang dalam proses perbincangan bagi memasuki semula pasaran China dan bakal berentap kembali dengan Baidu untuk kali kedua.

Bagaimanapun, ramalan mengatakan besar kemungkinan Google akan tewas sekali lagi. Baidu mempunyai kelebihan besar dari segi bahasa dan informasi yang lebih mesra pengguna tempatan, sesuatu yang tidak dimiliki Google. Walaupun diramalkan pengguna di China yang menggunakan bahasa Inggeris berkemungkinan besar akan beralih kepada Google, majoriti netizen China masih lagi bergantung dengan bahasa asal mereka.

Apa yang menjadi isu ketika ini dan sedang hangat dibincangkan adalah kesediaan Google untuk mengubah prinsip mereka, khasnya dalam bidang kebebasan bersuara serta kebebasan maklumat semata-mata untuk menembusi pasaran China.

Tentangan daripada Kongres Amerika Syarikat sendiri yang mempertikaikan rancangan Google sedang berlangsung, selepas satu memo berkenaan rancangan Google dalam memasuki kembali pasaran China terbocor selepas diedarkan secara tidak sengaja di kalangan pekerja mereka sendiri.

Siasatan yang dijalankan mendapati - Google telah pun menyediakan satu sistem baru yang dinamakan 'Project Dragonfly,' sebuah enjin carian baru yang dibina khas untuk pasaran China. Bagaimanapun, sistem itu turut sama didapati melanggar etika mampu untuk mengumpul maklumat pengguna internet di China.

Perkara ini sudah pun disahkan dalam keterangan Google kepada barisan Kongres Amerika pada 25 September 2018.

Apa yang membimbangkan, Google sendiri terpaksa mengakui sistem Project Dragonfly ini akan merekodkan kesemua kata carian serta lokasi pengguna, untuk dikongsikan dengan sebuah syarikat dari China yang belum diketahui identitinya. Apa yang paling dikhuatiri ketika ini, Google sebenarnya sedang mencipta enjin carian tersebut bagi kerajaan China, untuk membolehkan Google kembali beroperasi di sana.

Ini membuktikan, walau dalam syarikat sebesar dan 'sebaik' Google sekalipun, seandainya Google mendapat tekanan daripada kerajaan-kerajaan negara besar lain seperti Russia, Turki, Iran atau Mesir sebagai contoh - Google tidak akan lagi menegakkan prinsip kebebasan maklumat yang telah mereka pegang selama ini, malahan akan tunduk pada desakan pemerintah dalam menjaga imej dan kepentingan kerajaan-kerajaan ini kelak.

Mungkin perubahan ini berlaku disebabkan pada tahun 2015, Google tidak lagi mengamalkan prinsip 'jangan bertindak jahat' dalam motto syarikat mereka. Kesimpulannya, Google pun kena cari makan juga.


10 Fenomena di Langit yang Luar Biasa dan Misteri

Tidak dinafikan kekuasaan Allah SWT dapat dilihat dengan jelas melalui alam semula jadi. Terdapat terlalu banyak fenomena yang berlaku di sekeliling kita di seluruh pelosok Bumi, namun ada segelintir daripadanya yang begitu menakjubkan dan menarik minat manusia untuk membuat kajian dengan lebih mendalam.

Walau bagaimanapun, fenomena semula jadi yang terjadi di langit sering kali mendapat perhatian yang lebih, mungkin kerana ia adalah di luar capaian tangan dan minda kita. Kewujudan langit dan angkasa adalah sesuatu yang selalu membuatkan kita tertanya-tanya dan akan sentiasa menjadi sebuah misteri.

Apa kata sesekali, cuba dongak ke langit dan perhatikan keindahan ciptaan Tuhan Yang Maha Esa. Mana tahu, anda juga boleh berkesempatan menyaksikan fenomena-fenomena luar biasa seperti berikut:

Pelangi putih adalah sejenis pelangi yang jarang diketahui ramai yang juga dikenali sebagai 'moonbow' atau 'pelangi lunar'. Ia adalah pelangi yang terbentuk hasil pancaran cahaya bulan, bukannya daripada sinaran matahari seperti yang biasa kita ketahui.

Pembentukan pelangi ini adalah sama seperti pelangi solar cuma daripada sumber cahaya yang berbeza. Ia terbentuk daripada biasan cahaya bulan pada titisan air dan muncul betul-betul bertentangan dengan arah bulan.

Disebabkan sumber cahayanya adalah daripada bulan yang bersaiz lebih kecil berbanding matahari, pelangi ini juga tampak lebih pucat dan putih pada pandangan mata kasar.

Kebiasaannya ia akan terbentuk apabila bulan berada paling hampir dengan Bumi dan bersaiz penuh. Langit pada waktu malam mestilah sangat gelap dan bulan berada pada kedudukan paling rendah iaitu sekurang-kurangnya pada ketinggian 42 darjah. Kesemua syarat ini perlu dipenuhi dan disebabkan itulah pelangi putih merupakan suatu fenomena yang sangat jarang berlaku berbanding pelangi biasa.

Lokasi terbaik untuk melihat sendiri pelangi putih ini adalah di Waimea 'Kamuela' di Hawaii. (sumber)

Awan lentikular merupakan pembentukan awan unik yang kelihatan seperti kanta atau piring. Ia sering terjadi di atas kawasan pergunungan dan terbentuk dalam posisi serenjang dengan arah angin di lapisan troposfera. Apabila angin bertiup dalam arah yang sama secara berterusan dan keadaan udara sekeliling adalah stabil, pembentukan awan ini mula dapat dilihat.

Aliran angin yang menuju ke bawah akan memeluwapkan udara lembap di kawasan sekitar dengan mudah. Untuk membentuk awan ini, sebuah struktur besar dan menegak diperlukan. Setelah terbentuk, awan ini tidak bergerak dan kebiasaannya terasing dengan awan yang lain.

Disebabkan ia terbentuk pada altitud sekitar 40,000 kaki, ia dapat dilihat dengan mudah dari jauh. Adakalanya awan lentikular kelihatan seperti bertindih antara satu dengan yang lain. Selain itu, disebabkan rupa bentuknya yang mirip seperti UFO, ia sering disalah anggap sebagai kehadiran makhluk asing di pelbagai lokasi seluruh dunia.

Juruterbang pesawat seboleh-bolehnya akan mengelak daripada melalui kawasan awan lentikular kerana ia menyebabkan angin bergelora yang ekstrem. (sumber)

Awan nakreus (yang juga dikenali sebagai awan stratosfera kutub) merupakan sebahagian persekitaran di kutub utara apabila gelombang lindung angin oleh kawasan gunung menyejukkan lapisan rendah stratosfera. Atmosfera kering di lapisan ini yang bersuhu di bawah -78°C membantu menghasilkan awan yang luar biasa ini.

Disebabkan kedudukan awan pada altitud tinggi sekitar 49,000 hingga 82,000 kaki, ia menerima cahaya matahari dari bawah ufuk yang menghasilkan warna terang. Ia boleh dilihat dua jam sebelum matahari terbenam atau sejurus sebelum subuh. (sumber)

Morning Glory clouds atau awan seri pagi yang biasa berlaku di Teluk Carpentaria di Australia merupakan suatu fenomena meteorologi yang sangat unik dan menakjubkan. Ia adalah awan jenis arkus yang kelihatan seperti ombak atau riak yang sangat cantik.

Awan ini terjadi apabila udara laut dari dua arah berlawanan bertemu dan membentuk kesan silinder berpusing. Ia bersaiz sehingga satu atau dua kilometer panjang dan boleh terbentuk secara berkumpulan atau individu.

Awan ini menjadi kegemaran atlet sukan geluncur angin kerana lebih mudah mengenal pasti lokasi untuk mula merendahkan posisi. Mereka sering berkumpul di Teluk Carpentaria setiap tahun pada bulan Oktober untuk bermain sukan ini. (sumber)

Nama sebenar "pelangi api" ini ialah circumhorizontal arc dan tidak mempunyai sebarang kaitan dengan api mahupun pelangi. Ia adalah sejenis halo dan merupakan sebuah fenomena optik di langit.

Fenomena ini berlaku apabila biasan matahari atau bulan melalui kristal ais berbentuk plat yang tergantung di langit. Apabila terbentuk sepenuhnya, ia kelihatan sangat cerah dan mempunyai warna terang yang selari dengan kaki langit. (sumber)

Awan asperatus adalah sejenis pembentukan awan menakutkan yang dipopularkan oleh Gavin Pretor-Pinney daripada Persatuan Penghargaan Awan pada tahun 2009. Sebelumnya ia lebih dikenali sebagai Undulatus asperatus. Asperatus merupakan perkataan Latin yang bermakna "kekasaran".

Kelompok awan 'kasar' ini adalah sangat menakutkan kerana ia kelihatan seperti dalam filem Judgement Day. Ia memberikan kesan iluminasi visual yang sangat dramatik kepada sesiapa yang melihat seolah-olah satu ribut petir yang sangat kuat akan terjadi. Walau bagaimanapun, awan yang sering kelihatan di Amerika Syarikat ini akan hilang sekelip mata tanpa sebarang kehadiran ribut. (sumber)

Aurora ialah salah satu keajaiban di langit yang mempunyai pelbagai nama seperti polar light, northern light dan southern light. Aurora borealis ataupun cahaya langit utara dilaporkan adalah aurora yang terbaik dari segi rupa dan pencahayaan.

Aurora merupakan paparan cahaya semula jadi yang terbentuk di kawasan berlatitud tinggi seperti Kutub Utara dan Antartika. Cahaya panas matahari yang bersuhu 15 juta darjah Celsius menghasilkan angin solar yang mengambil masa 40 jam untuk sampai ke Bumi dan menyebabkan keajaiban indah ini. Selain terjadi di Bumi, aurora juga wujud di planet-planet lain dalam sistem solar. (sumber)

Awan mamatus adalah sangat misteri dan menakutkan kerana tiada siapa tahu bagaimana ia terbentuk. Seorang pakar meteorologi, William Clement Ley, mula menggambarkan pembentukan awan ini pada tahun 1894.

Ia mempunyai rupa aneh seperti kantung sel yang tergantung daripada dasar awan lain dan terbentuk dalam persekitaran serta keadaan langit yang berbeza. Terdapat beberapa teori berkaitan pembentukannya namun sehingga kini masih belum ada saintis yang boleh menjelaskan fenomena langit yang sungguh misteri ini.

Salah satu teori menerangkan udara sejuk yang tenggelam ke bawah membentuk awan ini melalui perolakan udara panas. Disebabkan ia adalah sejenis awan hujan kumulonimbus, awan ini boleh menjadi bahaya dan merupakan petunjuk bahawa satu badai yang kuat bakal berlaku. Juruterbang sering berhati-hati dan diberikan amaran sebelum terbang sekiranya awan mamatus muncul di langit. (sumber)

Kilat hijau terjadi kebiasaannya selepas matahari terbenam atau sebelum matahari terbit. Keadaan langit haruslah sempurna dari segi jarak kaki langit sebelum ia boleh terbentuk. Lokasi terbaik untuk menyaksikan kilat hijau ini adalah di ufuk laut. Disebabkan itu banyak laporan mengenai kilat hijau diterima daripada penduduk yang tinggal di tepi atau berhampiran kawasan laut.

Fenomena ini terjadi apabila atmosfera Bumi berkebolehan untuk mengasingkan warna berbeza daripada cahaya matahari. Terdapat pelbagai jenis kilat hijau dan setiap satunya mungkin mempunyai rupa yang berlainan. Kilat hijau yang paling biasa dilihat adalah sesudah matahari terbenam iaitu ketika matahari sudah benar-benar di bawah horizon. (sumber)

Tiang cahaya mungkin adalah fenomena paling indah dan menakjubkan yang pernah terjadi dalam dunia. Ia merupakan sekumpulan cahaya menegak yang muncul daripada satu sumber cahaya.

Fenomena atmosfera optik ini terhasil oleh refleksi cahaya daripada kristal ais kecil yang banyak terdapat di awan. Ia adalah daripada keluarga yang hampir sama seperti halo iaitu gabungan alur cahaya daripada ribuan kristal ais.

Sebahagian besar cahaya ini berpunca daripada cahaya matahari. Disebabkan itu ia juga digelar sun pillars ataupun solar pillars. Selain matahari, sumber cahaya juga boleh datang dari bulan ataupun cahaya daratan yang lain. Cuaca sejuk yang ekstrem juga adakalanya boleh menyebabkan fenomena ini terjadi. (sumber)


Mengapa Orang Zaman Dulu Membina Bangunan Berbentuk Piramid?

Piramid merupakan satu seni bina yang sangat mengagumkan serta membingungkan. Kagum kerana saiznya yang gergasi sementara bingung pula disebabkan usaha kita memahami bagaimana orang zaman dulu mampu membina bangunan sebesar itu.

Strukturnya yang sangat kukuh menjadikan piramid mampu bertahan dalam tempoh yang sangat panjang, dengan binaan yang berupa seperti piramid ditemui di banyak tempat. Antaranya di Mesopotamia, Mesir, kawasan Mesoamerica, China, Sepanyol, Sudan dan beberapa lagi tempat.

Piramid didirikan oleh masyarakat terlebih dahulu bukan sahaja sebagai mercu tanda, malahan piramid turut sama dijadikan simbol kemajuan serta kepandaian masyarakat tersebut. Selain itu, piramid juga dijadikan simbol agama dalam beberapa masyarakat, dengan bentuk piramid itu dikaitkan sebagai salah satu cara orang zaman dahulu menunjukkan rasa berterima kasih pada Tuhan mereka.

Kebiasaannya, piramid dibina di kawasan yang berdekatan dengan sumber alam bagi memudahkan urusan-urusan masyarakat di situ. Sedikit sebanyak, ini menjadikan piramid atau bangunan berbentuk piramid yang telah didirikan sebagai pusat kegiatan masyarakat tersebut, tak kiralah dari segi ekonomi mahupun spiritual.

Seperti yang kita semua sudah sedia maklum, masyarakat zaman dahulu tidak mengehadkan fungsi piramid, dengan setiap piramid mempunyai fungsi berbeza mengikut masyarakatnya sendiri.

Orang Mesir purba membina piramid bagi menjadi makam atau kubur kepada pemerintah mereka. Orang Mesoamerika pula menjadikan bangunan berbentuk piramid sebagai salah satu pusat acara menyembah Tuhan mereka.

Oleh kerana ketinggian piramid yang dibina, orang zaman dahulu percaya ketua-ketua agama mereka mampu berkomunikasi dengan Tuhan mereka lebih dekat, jadi bahagian atas piramid itu dijadikan kawasan pemujaan ritual masyarakat zaman tersebut. Fungsi sedemikian dapat dilihat di piramid-piramid yang terletak di India dan China.

Asal-usul bentuk piramid sebenarnya bukanlah datang daripada imaginasi tanpa asas masyarakat zaman dahulu. Ilham untuk membentukkan bangunan mereka sama seperti sebuah piramid berpunca daripada bentuk gunung dan bukit yang mengelilingi kawasan mereka.

Ini memberikan mereka inspirasi bagi meniru 'rekaan' tersebut ke dalam bentuk bangunan. Setiap piramid yang dibina mempunyai bentuk asas yang sama. Tapaknya berbentuk segiempat sama dengan empat sisi berbentuk segitiga yang condong. Walau demikian, orang Mesir yang terkenal dengan piramid mereka, dikatakan mendapat inspirasi daripada seni binaan masyarakat mereka sendiri yang digelarkan 'mastaba.'

Berbeza dengan piramid sebenar, 'mastaba' adalah sebuah binaan yang lebih rendah ekoran bumbungnya yang rata, sesuai dengan makna namanya iaitu 'tempat duduk.' Diperbuat daripada bata tanah liat pada mulanya sebelum digantikan dengan batu, bentuk mastaba tidak semestinya berbentuk segiempat sama. Kebiasaannya, panjang mastaba empat kali ganda lebarnya, dengan ketinggian mencecah 30 kaki.

Berikutan pengaruh agama serta kemahuan mahu membina bangunan yang lebih tinggi, bentuk piramid dipilih berdasarkan kestabilannya. Sisinya yang berbentuk segitiga membolehkan pengudaraan yang lebih baik. Air hujan lebih mudah mengalir ke bawah. Ketinggian yang berjaya dicapai menjadikan piramid sebagai mercu tanda serta penunjuk lokasi, bagi mereka yang tinggal atau datang ke situ.

Zaman sekarang, piramid membuktikan satu masa dahulu, kebolehan manusia dalam membina struktur bangunan yang tinggi sebenarnya sudah mencapai satu tahap yang mengagumkan, walaupun jika dibandingkan dengan teknologi zaman sekarang.

Atas sebab inilah masih ramai pihak menganggap piramid bukanlah ciptaan manusia, tetapi sebenarnya dibina oleh makhluk asing yang datang lebih awal ke bumi berbanding kita.


5 Ciptaan Terpenting Dalam Bidang Perubatan

Setiap orang pasti perlu mengunjungi klinik sekurang-kurangnya sekali seumur hidup, untuk memeriksa tahap kesihatan kita ketika kita merasakan diri kurang sihat.

Setiap orang doktor di klinik-klinik rawatan menggunakan beberapa jenis alat tertentu yang membantu mereka melakukan diagnosis, dalam mengenalpasti penyakit yang dihadapi kita. Ciptaan-ciptaan ini walaupun kelihatan ringkas serta sangat mudah digunakan, sebenarnya memberikan cara atau kaedah kepada doktor dalam mengenalpasti dengan lebih baik apa yang terjadi pada pesakit.

Berikut adalah lima ciptaan terbaik manusia yang sangat membantu dalam bidang perubatan, kekal relevan sepanjang zaman.

Seorang lelaki bernama Heron of Alexandria, pakar matematik yang hidup di Alexandria, merupakan individu yang dikatakan paling awal menemui prinsip yang jisim boleh berubah bentuk disebabkan tekanan udara, apabila dimasukkan ke dalam tiub.

Pada abad ke 16 dan 17, penciptaan alat yang digelarkan 'thermoscope' berjaya mengukur perubahan suhu, sebelum pencipta Robert Fludd pada tahun 1638 meletakkan skala pada 'thermoscope', menukarkannya menjadi termometer. Walaupun begitu, sehingga hujung abad ke 17, tidak ada skala yang menjadi standard ditetapkan dengan banyak pihak mencipta termometer dan thermoscope, menggunakan skala sendiri.

Hanya pada abad ke 18, pada tahun 1714 seorang saintis bernama Daniel Fahrenheit mencipta skala suhu yang dinamakan sempena namanya, beserta ciptaan beliau yang unik ketika itu, termometer menggunakan cecair merkuri yang lebih tepat. Walaupun begitu, ekoran perubahan teknologi serta risiko penggunaan merkuri, kini termometer yang digunakan kebanyakannya menggunakan sistem bacaan digital.

Stetoskop dicipta pada tahun 1816 oleh seorang pencipta bernama Rene Laennec, di Perancis. Pada mulanya bentuk stetoskop yang ada ketika itu sangat berlainan dengan apa yang ada sekarang. Diperbuat daripada kayu berbentuk silinder, Rene mencipta stetoskop kerana satu sebab mudah - dia berasa tidak selesa meletakkan telinganya pada dada wanita. Dia menamakannya stetoskop yang membawa makna 'skop dada.'

Perubahan demi perubahan dilakukan pada rekaan asal Rene, dengan pengenalan tiub lembut menggantikan kayu yang keras serta penambahan alat pendengaran bagi membolehkan bunyi yang terhasil didengari dengan lebih jelas. Stetoskop yang ada ketika ini mengambil rekaan yang diperkenalkan pada awal tahun 1960 oleh David Littman, profesor Universiti Harvard. Kini teknologi pengasingan bunyi pada stetoskop, yang diambil daripada teknologi hedfon juga sudah mula diperkenalkan.

Jarum suntikan atau dalam bahasa Inggeris digelarkan sebagai 'Hypodermic Needle' merupakan sejenis alat yang ditakuti kebanyakan orang, termasuklah admin. Ini kerana jarum ini bila digunakan di tangan petugas yang tak berkebolehan, memang bengkak-bengkaklah salur darah. Sejak zaman dahulu lagi, orang Greek dan Rom menyedari cecair boleh disalurkan ke dalam badan melalui peralatan selepas melihat sendiri gigitan ular dan senjata beracun yang racunnya masuk ke dalam darah.

Walaupun begitu, alat untuk melakukan suntikan ini hanya mula dihasilkan pada abad ke 17 oleh seorang saintis bernama Christopher Wren, yang ingin mengetahui adakah ubat lebih berkesan sekiranya dimasukkan terus ke badan anjing berbanding melalui mulut. Pada 1660, eksperimen menyuntik manusia dilakukan namun berlaku kematian menyebabkan alat ini diabaikan begitu saja. Hanya pada 1844, alat suntikan digunakan kembali dengan beberapa penambahbaikan sebelum penyuntik yang diperbuat daripada kaca diperkenalkan pada tahun 1851.

Tukul ini bukanlah tukul biasa. Seandainya doktor anda menggunakan tukul biasa untuk menguji refleks anda, janganlah ke klinik itu lagi selepas itu. Digunakan oleh doktor untuk mengetuk secara perlahan lutut, ketukan dilakukan bagi mengukur tahap tindak balas saraf seseorang, bagi memastikan tidak berlakunya sebarang abnormaliti pada pesakit.

Pada awalnya, tukul ini dicipta bukannya untuk memeriksa refleks tetapi bagi memeriksa sekiranya berlakunya abnormaliti dalam badan, dengan ketuka dilakukan oleh doktor. Sir David Barry, seorang pakar perubatan dari Scotland adalah orang yang bertanggungjawab mencipta tukul ini pada awal abad ke 19. Pada tahun 1870, Wilhelm Heinrich Erb, seorang pakar saraf Jerman menemui kegunaan tukul ini untuk menguji refleks seseorang.

Pada tahun 1888, seorang pakar saraf dari Philadelphia bernama John Madison Taylor mencipta tukul khas bagi menguji refleks menggantikan tukul David yang memerlukan doktor menggunakan daya lebih kuat untuk mengetuk, dalam ujian.

Sejarah kaca mata atau cermin mata sukar sekali untuk diketahui faktanya yang sahih, berikutan ketiadaan rekod yang lengkap. Walau bagaimanapun idea untuk menggunakan kaca atau bahan berupa kaca sudah lama dipraktikkan dalam membantu penglihatan, khasnya ketika membaca sejak zaman Greek dan Rom lagi. Maharaja Nero yang hidup pada tahun 63 menggunakan zamrud bagi membesarkan tulisan dokumen yang dibaca.

Kaca cembung kemudiannya menggantikan bahan seperti zamrud, sebelum kaca itu dipasangkan pada tangkai atau tiang bagi memudahkan pengguna membacanya, bermula pada tahun 1290. Pada abad ke 18, Benjamin Franklin mencipta lensa yang menggabungkan kedua-dua jenis kanta jarak dekat dan jarak jauh bagi membantu beliau melihat. Pada era 1930-an, pemakaian cermin mata masih lagi dianggap sebagai satu teknik perubatan sebelum era 1970-an menjadikan cermin mata sebagai satu aksesori fesyen dunia.


Kenali Etnik Pashtun, Etnik Yang Dikatakan Anak Gadisnya Paling Cantik di Dunia

Dengan populasi sekurang-kurangnya 50 juta, masyarakat Pashtun adalah etnik paling besar di Afghanistan, dan yang kedua terbesar di Pakistan. Bangsa Pashtun disatukan melalui bahasanya, Pashto, yang merupakan sebahagian daripada keluarga bahasa daripada Indo-Iran, walaupun ramai daripada mereka yang mempunyai kebolehan untuk turut bertutur dalam bahasa Dari (Parsi) atau Urdu. Masyarakat ini turut dikenali sebagai Pathans.

Satu aspek penting tentang kebudayaan tradisional Pashtun adalah kod Pashtunwali atau Pathanwali, yang menetapkan standard bagi tingkah laku individu dan masyarakat. Kod ini mungkin sudah bermula sejak sekurang-kurangnya abad ke-2 sebelum masihi lagi, walaupun sudah tentu seklai ianya telah melalui fasa-fasa modifikasi sejak 2,000 tahun lalu. Beberapa prinsip dalam Pashtunwali meliputi hospitaliti, keadilan, keberanian, kesetiaan dan menghormati wanita.

Menariknya, etnik Pashtun sebenarnya tidak mempunyai asal usul yang satu. Memandangkan bukti DNA menunjukkan bahawa Asia Tengah adalah antara lokasi terawal berkembangnya populasi dunia selepas manusia mula meninggalkan Afrika. Kemungkinan besar juga moyang masyarakat Pashtun telah lama tinggal di kawasan tersebut untuk suatu tempoh yang lama, terlalu lama sehinggakan mereka tidak langsung mengingati apa-apa kisah perpindahan mereka daripada lokasi lain.

Menurut kisah asal usul Hindu, melalui Rigveda, yakni koleksi kitab-kitab Veda, yang dihasilkan seawal 1,700 B.C., ianya ada menyebut tentang sekumpulan masyarakat yang digelar Pakhta yang tinggal di sebuah kawasan yang hari ini dikenali sebagai Afghanistan.

Moyang masyarakat Pashtun mungkin sudah berada di kawasan tersebut sejak 4,000 tahun yang lalu lagi, atau mungkin lebih lama. Kebanyakan para ilmuan percaya bahawa etnik Pashtun adalah waris daripada beberapa kumpulan nenek moyang. Kemungkinan populasi pengasas adalah berasal daripada timur negara Iran hari ini, dan mereka membawa bahasa timur Indo-Eropah bersama mereka.

Teori lain menyebut tentang campuran darah antara kumpulan tersebut dengan beberapa etnik lain, termasuklah Kushans, Hephthalites atau Huns Putih, Arab, Mughals dan lain-lain etnik yang melalui kawasan tersebut. Secara khususnya, etnik Pashtun di kawasan Kandahar mempunyai tradisi yang diwarisi daripada tentera Greco-Macedonia di bawah kuasa Alexander the Great, yang menakluki kawasan berkenaan pada 330 B.C..

Antara pemerintahan Pashtun yang berpengaruh termasuklah Dinasti Lodi, yang memerintah Afghanistan dan utara India ketika zaman Kesultanan Delhi (1206-1526). Dinasti Lodi (1451-1526) adalah yang terakhir dalam 5 Kesultanan Delhi yang ada, dan ianya tewas kepada Babur the Great, maharaja yang mengasaskan Empayar Moghul.

Sehingga penghujung abad ke-19, orang luar secara umumnya mengenali etnik tersebut sebagai Pashtun Afghan. Walaubagaimanapun, apabila negara Afghanistan mula melalui fasa pemodenan, perkataan tersebut terus diaplikasikan kepada setiap rakyat negara tersebut, tanpa mengambil kira latar belakang etnik mereka.

Etnik Pashtun dari Afghanistan dan Pakistan perlu dibezakan daripada lain-lain bangsa di Afghanistan, seperti etnik Tajiks, Uzbeks dan Hazara.

Kebanyakan masyarakat Pashtun hari ini beragama Islam (Ahli Sunnah Wal Jamaah). Sebahagian kecil daripada mereka adalah beragama Shiah. Kesannya, sesetengah aspek Pashtunwali dilihat diambil daripada undang-undang Islam, yang diperkenalkan ribuan tahun selepas kod pertama diasaskan. Sebagai contoh, satu konsep penting dalam Pashtunwali adalah menyembah Tuhan yang satu, iaitu Allah.

Selepas Partition of India (Pemisahan India) pada tahun 1947, segolongan pemimpin masyarakat Pashtun menggesa agar negara Pashtunistan dibentuk di kawasan di Pakistan dan Afghanistan yang didominasi oleh etnik tersebut. Walaupun idea ini sehingga kini menjadi impian buat nasionalis Pashtun, namun ianya adalah agak mustahil untuk dicapai.

Antara golongan etnik Pashtun yang terkenal dalam sejarah termasuklah Ghaznavids, keluarga Lodi, yang pemerintah terakhir Kesultanan Delhi, bekas presiden Afghanistan, Hamid Karzai dan pemenang Nobel Peace Prize pada tahun 2014 iaitu Malala Yousafzai.

Bagi yang masih bujang, mungkinkah gadis Pashtun bakal menjadi pilihan hati anda?


Kisah Survivor Remaja 19 tahun Terselamat Selepas 7 Minggu Hanyut di Lautan Pasifik

Seorang remaja berusia 19 tahun berjaya terselamat selepas 49 hari terapung tanpa arah beribu batu jauhnya di tengah Lautan Pasifik dengan hanya berbekalkan makanan dan minuman yang amat terhad.

Aldi Novel Adilang yang berasal dari Sulawesi, Indonesia bekerja sebagai penjaga lampu di atas sebuah perangkap ikan terapung yang dipasang 125km dari pesisiran pantai. Seorang tukang penjaga lampu seperti Aldi perlu menarik minat ikan dengan menghalakan lampu ke arah pukat.

Aldi telah bekerja bersama syarikat perikanan di perairan Manado itu sejak berusia 16 tahun lagi dengan bayaran sekitar RM538 sebulan. Seorang pegawai dari syarikat akan datang mengutip hasil tangkapan dan meninggalkan bekalan makanan selama seminggu untuk penjaga rumah rakit yang dipanggil rompong.

Sekitar bulan Julai 2018, Aldi sedang bekerja seorang diri di atas rompongnya seperti hari-hari yang lain. Rumah rakit Aldi adalah salah satu daripada 50 buah rompong yang terdapat di situ namun ia terletak agak berjauhan daripada rompong-rompong yang lain. Setiap rumah rakit ditambat menggunakan seutas tali panjang yang diikat pada sauh di dasar laut.

Pada malam kejadian, hujan lebat dan tiupan angin ribut yang sangat kuat telah menyebabkan tali rompong Aldi terlepas daripada ikatan menyebabkan dia dibawa arus tanpa arah tujuan.

Setelah 49 hari hilang, lokasi anak muda ini akhirnya ditemui selepas menggunakan radio kecil yang diberikan oleh rakannya. Ketika ditemui pada 31 Ogos 2018, Aldi sudahpun hanyut di perairan Guam iaitu sejauh 1,920km dari lokasi asalnya. Dia diselamatkan oleh sebuah kapal MV Arpeggio dari Panama dan dihantar ke pelabuhan di Jepun pada 6 September 2018.

Dilaporkan, Aldi hanya mempunyai bekalan makanan terhad yang hanya cukup untuk dua ke tiga hari sahaja. Dia meneruskan kehidupan sepanjang tempoh tersebut dengan menangkap ikan, membakar sedikit kayu daripada rumah rakit tersebut untuk memasak dan menapis air laut menggunakan kemeja-T untuk membuang sisa garam sebanyak yang mungkin.

Menurut duta Indonesia di Osaka, Aldi sering menangis dan berasa takut sepanjang masa dia dibawa arus di tengah lautan. Harapannya juga semakin hancur apabila lebih 10 buah kapal Jepun yang melalui kawasan dia berada tidak dapat mengesan kehadirannya di situ.

Setiap kali ada kapal yang lalu, dia cuba memasang lampu sambil mengibas-ngibaskan kemeja-T namun usahanya tidak berjaya. Selepas itu dia cuba pula untuk berhubung dengan menghantar isyarat kecemasan kepada kapal tersebut melalui radio yang dimiliki.

Akhirnya usaha Aldi membuahkan hasil apabila kapal Panama tersebut dapat mengesan Aldi. Kapal MV Arpeggio yang sedang menuju ke Jepun itu menghubungi stesen pengawal pantai Guam dan mereka membuat keputusan untuk menyerahkan Aldi kepada pejabat kedutaan Indonesia di Jepun sebaik berlabuh di Tokuyama.

Aldi diberikan rawatan perubatan sejurus tiba di Jepun dan dibenarkan pulang untuk kembali ke pangkuan keluarga di Indonesia pada pertengahan September 2018.

Melalui satu temu bual dengan Tribun News, Aldi menceritakan kembali kisahnya di mana dia tidak sangka akan dijumpai dan hanya terfikirkan kematian sahaja sepanjang tempoh dibawa arus tersebut.

Pernah Aldi pernah memasang niat untuk mencabut nyawa sendiri akibat putus asa namun dia teringat kembali kata-kata orang tuanya yang sentiasa menyuruh dia berdoa apabila menghadapi saat sukar. Setiap hari Aldi berdoa agar dia diselamatkan dan selepas tujuh minggu, akhirnya doa Aldi dimakbulkan Tuhan.

Menurut ayah Aldi, Alfian Adilang, keluarga mereka sangat gembira dengan kepulangan Aldi. Walau bagaimanapun, mereka berasa agak berang dengan majikannya yang dilihat seperti tidak bertanggungjawab kerana ini bukanlah kali pertama rompong anaknya hanyut ke tengah lautan. Sebelum itu, Aldi pernah dua kali dibawa arus berpunca daripada kesilapan yang sama namun dia tidak terdampar terlalu jauh dan dapat diselamatkan oleh kapal syarikat itu sendiri.

Selepas tragedi yang menimpa dirinya, Aldi membuat keputusan untuk tidak menyambung bekerja di atas rompong lagi dan pilihan ini dipersetujui oleh kedua-dua ibu bapanya.

Kejadian ini mengingatkan kami pada kisah Salvador Alvarenga yang sesat di lautan sehingga 438 hari. Jika anda berada di tempat Aldi atau Salvador, apakah yang anda akan lakukan?


Kenapa Tubuh Kita Tumbuh Ketuat Kulit?

Bagi mereka yang tak memahami apa itu ketuat atau memang jenis individu yang mempunyai kulit jenis flawless gitu, ketuat yang digelarkan 'warts' merupakan ketulan-ketulan kecil yang mampu tubuh pada mana-mana bahagian kulit sehingga menyebabkan kulit tadi menjadi keras dan berbintik.

Ketuat walaupun dilihat seperti abnormaliti pada kulit, sebenarnya berpunca daripada jangkitan virus yang digelarkan human papillomavirus atau HPV, yang memasuki lapisan kulit kita disebabkan berlakunya kesan calar atau luka pada bahagian anggota badan.

Masalah ketuat ini boleh merebak dengan beberapa cara, dengan cara paling biasa berlaku adalah disebabkan sentuhan dengan individu lain yang membawa virus ini. Sekiranya anda menggunakan tuala yang telah disentuh individu tersebut, virus ini akan merebak menjangkiti anda.

Jangkitan ketuat ini sudah lama ditemui, dengan penemuan jangkitan ini telah pun ditemui penyelidik pada mumia-mumia masyarakat terdahulu.

Salah satu kes jangkitan ketuat yang mendapat perhatian ramai penyelidik adalah ketuat yang ditemui pada mumia yang dipercayai nenek kepada Raja Tutankhamun, Permaisuri Liye yang hidup pada tahun 1300BC.

Ini menandakan masalah ketuat ini bukanlah satu masalah baru, malahan telahpun wujud beribu tahun lamanya. Ketuat kebiasaannya tidaklah merbahaya tetapi apabila tumbuh pada tempat yang terbuka seperti muka misalnya, mampu membuatkan seseorang itu merasa gusar dengan penampilannya.

Penyelidik mentakrifkan terdapat lima jenis ketuat kesemuanya yang ditemui setakat ini. Yang pertama adalah ketuat biasa, yang biasanya menyerang jari tangan dan kaki, malahan muka. Ketuat jenis ini mempunyai permukaan kasar dengan bentuk bulat berwarna keputih-putihan.

Ketuat yang menyerang tapak kaki pula dinamakan sebagai 'plantar warts.' Untuk membezakan ketuat 'plantar' dengan ketuat biasa, lihat bagaimana ketuat itu tumbuh. Sekiranya ketuat itu tumbuh ke dalam tapak kaki, sehingga menyebabkan wujud lubang kecil pada kaki anda, itu adalah serangan ketuat 'plantar.' Anda akan merasa kurang selesa bila berjalan apabila ada terkena serangan ini.

Ketuat jenis rata atau 'flat' pula biasanya menyerang bahagian wajah, peha dan lengan. Ketuat ini tidak tumbuh seperti ketuat biasa, kerana permukaannya rata sahaja namun perubahan pada warna kulit yang dijangkiti akan berlaku. Warna kulit yang berjangkit akan bertukar menjadi kemerahan, coklat ataupun sedikit kekuningan.

Satu jenis ketuat yang boleh merendahkan keyakinan seseorang adalah ketuat jenis 'filiform.' Ketuat jenis ini akan menyebabkan ketumbuhan seperti lebihan kulit terkeluar daripada kulit dan bertukar menjadi keras. Kebiasaannya, ketuat 'filiform' tumbuh di bahagian mulut, hidung, leher dan dagu.

Ketuat yang terakhir adalah dari jenis ketuat 'periungual' yang menyerang bahagian kuku tangan dan kaki. Di antara kesemua jenis ketuat yang ada, ketuat 'periungual' akan paling banyak menyebabkan ketidak selesaan, malahan kesakitan apabila menjangkiti anda. Ini kerana lokasinya yang tumbuh di antara kuku dan kulit mampu menyebabkan rasa sakit pada anda.

Adakah ketuat serius? Sekiranya ketuat itu naik pada bahagian muka dan bahagian yang sensitif seperti kemaluan, mulut dan hidung, silalah dapatkan rawatan doktor. Sekiranya rawatan tidak didapatkan, takut-takut boleh berlaku pendarahan atau jangkitan kuman seperti nanah pada bahagian kulit anda. Rasa sakit pada ketuat juga petanda yang anda perlu mendapatkan rawatan segera.

Sekiranya anda mahu mencuba sendiri rawatan, terdapat beberapa kaedah boleh dicuba. Rawatan sendiri menggunakan ubat yang mengandungi asid salicylic amat mudah untuk didapati. Ubat itu biasanya datang dalam bentuk cecair yang perlu disapu atau dititiskan terus pada permukaan ketuat tersebut.

Rawatan doktor pula merangkumi pelbagai jenis cara. Rawatan menggunakan nitrogen cair, pembedahan yang digelarkan 'elektrosurgeri' dan tembakan laser boleh dijadikan pilihan anda. Selain itu pembedahan kecil membuang ketuat juga boleh dilakukan, seandainya anda merasakan itu lebih selamat pada anda.

Untuk mengelakkan jangkitan sepenuhnya memang sangat sukar kerana virus HPV mudah merebak dan menjangkiti kita. Virus itu mampu hinggap pada kita berbulan lamanya sebelum berjaya menemui jalan masuk akibat kesan calar pada kulit. Dalam memastikan anda tidak diserang ketuat, pastikan anda mengelakkan diri anda daripada terluka.

Orang lelaki yang mencukur juga haruslah bercukur dengan berhati-hati kerana mata bilah yang melukakan kulit, meninggikan lagi risiko serangan ketuat. Pastikan anda kerap mencuci tangan dan kaki, serta tidak membiarkan kedua-duanya berada dalam keadaan lembap. Tips paling kerap dikongsikan dalam mencegah ketuat adalah dengan mengamalkan pemakaian selipar ketika berada dalam bilik air.

Bagi kaum wanita, anda haruslah mengawasi kebersihan bahagian faraj anda. Sekiranya muncul serangan ketuat di faraj, jangkitan itu boleh merebak sehingga mengakibatkan kanser serviks.


5 Destinasi Pelancongan Menyeramkan di Dunia

Anda suka ditakutkan? Suka berada dalam suasana seram? Bagi kita di Malaysia yang gemarkan cabaran menyeramkan, aktiviti biasa yang dapat kita buat sama ada melawat rumah hantu yang dijalankan di taman ria ataupun bagi mereka yang lebih berani, boleh cuba melawat kawasan-kawasan yang dikatakan 'keras' seperti Highland Tower untuk merasai pengalaman seram-seram sejuk.

Bagi beberapa buah negara luar, mereka sendiri secara rasmi mempunyai tarikan yang membawa makna tersendiri dan yang lebih penting, mampu menakutkan pengunjung-pengunjung yang hadir. Anda mahu pengalaman ngeri? Berikut adalah lima lokasi pelancongan yang menyeramkan, terletak di serata dunia.

Sekiranya anda pernah ke lima tempat ini, kongsikan pengalaman anda bersama kami.

Kampung Nagoro di Jepun merupakan sebuah kampung yang terletak di daerah Shikoku, Jepun. Pada luarannya kampung ini kelihatan seperti sebuah kampung biasa, namun apabila anda melihat lebih dekat, anda pasti akan dapat melihat keganjilan kampung ini.

Berikutan jumlah penduduk kampung yang semakin mengecil dianggarkan kurang daripada 35 orang, Tsukimi Ayano, seorang wanita 60-an yang mendiami kampung tersebut bertindak menggantikan mana-mana penduduk yang telah berhijrah keluar atau meninggal dunia - dengan patung yang direka sendiri, disusun seolah-olah mereka masih hidup menjalankan aktiviti harian.

Sekiranya anda dapat ke sana, Tsukimi menawarkan perkhidmatan membawa anda melawat tempat menarik di sana, dengan salah satu tarikan adalah sekolah tidak berfungsi yang kelasnya diisi dengan patung-patung pelajar. (rujukan)

Jujurnya, kami sendiri tidak pasti bagaimana hendak menyebut nama hospital ini. Hospital ini digunakan pada tahun 1898 sehingga tahun 1930 sebagai pusat rawatan penyakit tuberkulosis, di mana pesakit-pesakit diasingkan.

Selepas itu, hospital ini menempatkan tentera yang menjadi mangsa gas beracun semasa perang dunia pertama. Adolf Hitler juga pernah mendapatkan rawatan di sana selepas cedera di muka dan kaki, dalam peperangan Somme.

Ketika ini, beberapa unit kecil hospital ini masih lagi digunakan sebagai lokasi kajian penyakit saraf, bagaimanapun kebanyakan bangunan lama hospital ini sudahpun ditinggalkan begitu saja tanpa dijaga. Sesiapa pun boleh keluar masuk menjadikan keadaannya semakin teruk sebelum usaha pemulihan dimulakan pada tahun 2015, menjadikan hospital ini yang terkenal dengan imej menyeramkan, bertukar menjadi pusat tarikan pelancong. (rujukan)

Turut sama digelarkan sebagai 'Penjara Merah,' Penjara Amna Suraka adalah salah satu legasi tinggalan pemerintahan Saddam Hussein yang masih dipelihara sehingga kini diubah menjadi Muzium Negara Jenayah Perang Iraq. Bangunan ini dahulu adalah pusat aktiviti badan penyiasatan tentera, sebelum pemberontak Peshmerga berjaya menguasainya pada awal 90-an.

Penjara ini semasa zamannya, pernah menempatkan tahanan-tahanan perang yang terdiri daripada penunjuk perasaan, golongan pelajar serta pemberontak Kurdish. Ketika ini, sebahagian besar peralatan perang yang digunakan tentera Iraq seperti kereta kebal dan meriam, masih lagi menghiasi perkarangan muzium ini. Dindingnya pula berlubang-lubang akibat kesan tembakan semasa pertempuran.

Terdapat tiga jenis pameran di sini di tiga blok berbeza. Yang pertama diubah untuk mempamerkan kebudayaan Kurdish, sebuah lagi blok bekas penjara yang rosak akibat dibedil bom dan satu lagi bangunan digunakan untuk mereka semula jenis-jenis seksaan yang pernah dijalankan dahulu, semasa pemerintahan Saddam Hussein ke atas mereka yang tidak bernasib baik. (rujukan)

Nama rasminya adalah Catacombe dei Cappucini, dibuka pada abad ke 16 selepas kawasan perkuburan di kawasan gereja Capuchinm yang terletak di Palermo mulai padat. Kawasan perkuburan itu dikatakan mahu dikhaskan untuk ahli-ahli gereja namun kaedah unik mengawet mayat yang dilakukan di situ, menarik minat orang ramai untuk turut sama 'dikebumikan' di sana.

Golongan bangsawan mula menawarkan ganjaran yang tinggi untuk dikebumikan, sehinggakan kejayaan ditempatkan di situ dianggap sebagai simbol darjat seseorang. Apa yang membezakan perkuburan ini dengan perkuburan lain adalah kesemua mayat akan diawet dan dipakaikan pakaian yang cantik sebagai pameran, dengan mayat-mayat ditegakkan seolah-olah berdiri.

Mayat terakhir dibawa masuk pada tahun 1920-an, dengan jumlah keseluruhan mayat yang ditempatkan di sini berjumlah lebih 8,000 mayat secara berdiri dan 1252 lagi dipamerkan dalam kaedah berbungkus seperti mumia. (rujukan)

Veijo Rönkkönen merupakan seorang artis yang bekerja di sebuah kilang kertas selama 41 tahun, sambil menjaga ladangnya yang terletak di kawasan pedalaman Parikalla, Finland. Veijo lahir pada tahun 1944 dan meninggal dunia pada tahun 2010, mempunyai satu hobi yang pelik.

Lebih gemar menghabiskan masa sendirian, Veijo meluangkan masanya dengan membina patung-patung yang memaparkan pelbagai jenis situasi. Patung pertamanya disiapkan pada tahun 1961 dan jumlah keseluruhan patung yang ada, hampir 450 buah semuanya. Semasa hidupnya, walaupun patung yang dibuat mula menjadi tarikan orang ramai, Veijo membiarkan saja pelawat datang tanpa langsung bertegur sapa.

Bagi mereka yang pernah berkunjung di sana, bahagian yang paling menyeramkan adalah gabungan lebih 200 patung yang dibuat berada dalam posisi yoga. Seramai 25,000 orang pengunjung datang ke sini setiap tahun melihat sendiri hasil tangan Veijo yang terkenal. Walau bagaimanapun, pastikan anda tidak mudah terkejut kerana ada beberapa patung memang sengaja diletakkan di tempat-tempat tersembunyi bagi menakutkan pengunjung.

Selain itu, beberapa patung yang ada di situ, giginya diperbuat daripada gigi manusia sebenar yang tidak diketahui siapa pemilik asalnya. (rujukan)


Mengapa 18 Tahun Dipilih Sebagai Umur Seseorang Itu Dewasa?

Minda kita ni, sebenarnya senantiasa mengalami proses kematangan yang tidak berhenti sehingga ke satu peringkat di mana otak mula kehilangan kebolehan-kebolehan yang ada sebelum itu.

Ini bermakna, seseorang yang berumur 45 tahun boleh menjadi seorang yang sangat berbeza berbanding dengan dirinya yang berumur 20 atau 25 tahun. Keputusan dan pilihan yang akan dilakukannya juga akan berubah menjadi matang, disebabkan pengetahuan serta pengalaman yang telah dikumpul sekian lama.

Walaupun begitu, dalam sistem sosial - umur 18 atau 21 tahun kerap dianggap sebagai umur di mana seseorang itu sudah mencapai tahap kematangan, serta layak diberikan faedah seperti mengundi atau memiliki lesen memandu kereta.

Persoalannya, mengapa umur 18 atau 21 dipilih? Kenapa bukan 25?

Hari ini kita sudah mengetahui bahawa untuk majoriti individu, perkembangan otak mereka akan mencapai kematangan pada usia pertengahan 20-an. Ada sesetengah individu pula pada usia 30-an dan ada yang belasan tahun sudah matang, namun normanya penyelidik menyimpulkan usia 24-29 tahun sebagai tempoh kemampuan berfikir seseorang sudah terbentuk dengan sempurna.

Kajian yang dijalankan mendapati bahagian depan otak kita yang memproses kemampuan seseorang berfikir tentang akibat baik buruk melakukan sesuatu perkara, didapati hanya mencapai tahap benar-benar bersedia lebih lewat daripada usia 18 dan 21 tahun yang kita gunakan.

Menurut pakar neurosains Dr.Sandra Aamodt, seorang belia atau 'young adults' lebih mudah terpengaruh dengan tekanan kawan-kawan berbanding orang dewasa. Ini bakal menyebabkan seseorang belia mempunyai 50 peratus kemungkinan akan melakukan perkara bodoh, ketika bersama kawan-kawannya berbanding ketika dia berseorangan.

Berdasarkan fakta yang ada menurut kajian sains, tempoh matang seseorang bukan saja daripada segi pertumbuhan organ otak dan juga kematangan fikiran berada pada tahap optimum untuk majoriti orang pada usia 25 tahun, 7 tahun lebih lambat berbanding umur 18 dan 4 tahun lewat berbanding 21 tahun usia.

Semuanya dikatakan berpunca daripada pengenalan undang-undang am British yang digunapakai banyak negara dunia pada . Berdasarkan kepada pengenalan itu, kesemua individu yang berumur 21 tahun ke atas dianggap dewasa dan yang sebaliknya pula, dianggap bawah umur. Pada awalnya, semua individu bawah umur 21 diletakkan ke dalam kategori 'infants' sebelum ditukar termanya kepada 'minor' atau 'minority.'

Banyak pendapat mengatakan usia itu dipilih berikutan tradisi England zaman lama dalam melayakkan seseorang bergelar 'Knight'. Pada usia 21 tahun, seseorang individu itu sudahpun mempunyai tubuh badan serta ketinggian yang sesuai untuk dia memakai baju besi. Walaupun ada pendapat lain menyanggah pendapat ini, amalan menggunakan umur 21 tahun sebagai had dewasa kekal sehinggalah abad ke 20, sebelum digantikan.

Umur 18 tahun mula menjadi standard baru dunia pada abad ke 20, selepas kerajaan Amerika Syarikat meluluskan undang-undang membenarkan (atau sebenarnya mewajibkan) individu lelaki berumur 18 tahun menyertai perang. Had umur itu diambil berikutan pada peringkat tersebut individu lelaki sudah menamatkan pengajian sekolah tinggi.

Walaupun begitu, kontroversi mula timbul ekoran langkah itu. Banyak pihak mempersoalkan kenapa seseorang yang tidak dibenarkan menyuarakan pendapat peti undi, dibolehkan menyertai peperangan? Bagi menyelesaikan isu ini, kerajaan Amerika Syarikat melakukan perubahan, membenarkan individu berusia 18 tahun mengundi.

Harus diakui agak sukar sebenarnya untuk mengetahui kisah sebenar bagaimana usia 18 dan 21 tahun ini mula digunakan secara meluas. Lagipun, setiap manusia mempunyai kadar tumbesaran yang berbeza-beza.

Walau bagaimanapun, satu garis panduan atau had perlu diwujudkan dalam membantu manusia membentuk sistem undang-undang, harapannya untuk kemudahan kita semua.

Dapat disimpulkan di sini, banyak sistem sosial memilih untuk menggunakan sama ada 18 tahun atau 21 tahun sebagai had, kerana berdasarkan pandangan masyarakat secara majoriti - itulah umur anda akan jadi matang dalam pelbagai aspek, serta tidak lagi memerlukan pengawasan daripada orang dewasa dalam menentukan hidup anda.

Mungkin angka 18 atau 21 tahun bukanlah satu angka ideal dalam menentukaan tempoh matang seseorang, namun satu umur tetap perlu digunakan.

Sama ada anda setuju atau tidak dengan pandangan itu, nak tak nak kita terpaksa juga menerima keperluan mewujudkan garis panduan untuk semua, walaupun ada ramai di antara kita badan saja dah dewasa tapi perangainya sangat sukar untuk dipercaya.


Penyakit Mental Ini Membuatkan Pesakit Memiliki Banyak Identiti - Dissociative Identity Disorder

Kebanyakan daripada kita pasti pernah merasai pengalaman 'mild disassociation', yakni perpisahan ringan, yang merujuk kepada perasaan mengelamun ketika sedang bekerja atau berbuat sesuatu.

Walaubagaimanapun, Dissociative Identity Disorder (DID) pula adalah sejenis bentuk 'perpisahan' yang lebih teruk, sejenis proses mental yang memisahkan pemikiran, memori, perasaan, tindakan atau perasaan identiti seseorang kepada beberapa personaliti.

Dalam bahasa mudahnya, DID bermaksud kecelaruan personaliti, yakni apabila seseorang itu mempunyai lebih daripada satu personaliti dalam dirinya, yang sangat berbeza antara satu sama lain. Kadang kala mereka kelihatan ceria dan bahagia, pada saat lain apabila personaliti mereka berubah, mereka boleh menjadi lebih agresif, negatif dan lain-lain, bergantung kepada personaliti yang berbeza yang ada dalam diri mereka.

Menurut National Alliance on Mental Illness daripada Amerika Syarikat, kecelaruan identiti dialami sekurang-kurangnya 2 peratus daripada populasi dunia, di mana perempuan lebih terkesan berbanding lelaki.

Sebenarnya terdapat banyak punca yang dikaitkan dengan penyakit kecelaruan identiti ini. Antara yang paling berkait rapat dengan DID adalah trauma yang dialami oleh individu tersebut semasa mereka masih kanak-kanak. Kanak-kanak yang trauma kerap kali akan membayangkan situasi yang berbeza daripada situasi semasa sebagai mekanisme untuk mengatasi trauma yang dialami.

Trauma seperti dipukul, kemalangan atau kematian ahli keluarga akan menyumbang kepada trauma psikologi yang tidak mudah hilang daripada ingatan. Tekanan hidup misalnya berupaya menyebabkan trauma pada masa lampau untuk timbul semula. Trauma seperti ini sekiranya tidak dirawat daripada awal boleh menyebabkan ianya berkembang menjadi kecelaruan identiti.

Selain daripada trauma pada masa kecil, DID boleh berlaku disebabkan oleh faktor biologi, yakni disebabkan masalah genetik yang diwarisi daripada ibu bapa, ketidakseimbangan hormon dalam badan, dan corak pemakanan mereka sendiri.

DID boleh jelas dilihat melalui kehadiran 2 atau lebih identiti yang sangat berbeza dalam diri seseorang. Seseorang yang menghidapi penyakit ini kerap kali mempunyai masalah mudah lupa, sukar untuk mereka mengingati semula maklumat diri yang penting.

Mereka yang mempunyai masalah kecelaruan identiti juga mempunyai variasi memori yang sangat berbeza, yang berubah-ubah bersama dengan personaliti yang berbeza. 'Alters' merujuk kepada identiti yang berbeza yang ada dalam diri penghidap DID. Alters ini boleh mempunyai umur, jantina, bangsa atau warganegara yang berbeza dengan hos badan.

Setiap daripada mereka ini mempunyai postur, gerak badan dan cara percakapan yang berbeza. Kadang kala alters ini boleh hadir dalam bentuk manusia, kadang kala dalam bentuk haiwan. Untuk mengubah identiti daripada satu kepada yang lain boleh mengambil masa beberapa saat ke minit dan ke beberapa hari.

Jessica Mayer adalah antara penghidap DID. Menurutnya, dia berkongsi badan dan mindanya dengan 4 orang lain. Kesemua mereka adalah lelaki. Apabila berbicara, Jess akan bercakap dalam bentuk 'kami'. Contohnya, "Kami ingin berkongsi dengan anda.", "Kami ingin tunjukkan kepada anda.".

Dia bukannya merujuk kepada suami atau anak-anaknya, sebaliknya dia berbicara tentang 'keluarga yang ada di dalam mindanya'. Jess berharap untuk mengubah persepsi masyarakat tentang penyakit mental, perasaan takut dan ketidakpastian yang biasanya dicetuskan oleh penyalahgunaan frasa 'kecelaruan identiti'.

Realitinya, Jess adalah seorang wanita berusia 26 tahun dari United Kingdom. Dia mempunyai 4 identiti lain. Ollie, seorang pelajar berusia 14 tahun yang berasal daripada bandar yang sama. Menurut Jess, Ollie ingin membesar menjadi seekor dinosaur.

Identiti kedua adalah Jamie, seorang doktor yang berusia 27 tahun. Jamie berpewatakan menarik dan seorang yang bijak, serta mempunyai dialek pertuturan yang berbeza. Identiti ketiga menurut Jess adalah Eddie, seorang pendandan rambut yang berusia 28 tahun. Dia adalah seorang yang sangat berseni, dan kreatif.

Dan yang terakhir adalah Jake, seorang bintang pop California yang berusia 24 tahun yang tinggal di Hollywood. Menurut Jess dari segi fizikal, Jake berketinggian 5'6'' (bersamaan 1.68 meter), seorang yang tegap dan berotot. Dia mempunyai senyuman yang manis dan sangat tampan.

Alters ini, berinteraksi dengannya seperti keluarga. Di dalam dunia Jess, Jamie dan Jake adalah adik beradik, manakala Eddie dan Jamie adalah pasangan bercinta, dan Ollie adalah anak mereka.

Hubungan seperti ini bukan wujud dalam minda Jess sahaja. Jess dan suaminya telah bersama sejak 10 tahun lalu. Menurut suaminya, lagi ramai lagi bagus, merujuk kepada identiti Jess yang berbeza-beza, dan dia mempunyai hubungan biseksual dengan kedua-dua Jess dan Eddie.

"Lupakan tentang pembunuh berkapak yang menunggu di bucu bilik, tiada siapa yang akan mencederakan anda," kata Jess, merujuk kepada bagaimana persepsi orang ramai terhadap kecelaruan identiti.

Menurut Jess, alters boleh terperangkap pada umur-umur tertentu. Mereka boleh wujud dalam jantina berbeza, haiwan dan objek tidak bernyawa. Lama kelamaan, mereka ini akan membentuk personaliti 3 dimensi. Mereka mempunyai pengalaman mereka sendiri, dan akhirnya menjadi diri mereka sendiri.

Jess ingin mengubah naratif tentang DID. Dia ingin meningkatkan kesedaran tentang penyakit tersebut yang kerap kali disalah faham sebagai sesuatu yang perlu digeruni. "Alters tidak akan mencederakan anda, dan seperti masalah kesihatan mental yang lain, penghidapnya adalah mangsa berbanding pelaku," kata Jess lagi.

Pada pandangan penulis, kecelaruan identiti ini perlu diubati. Orang ramai mempunyai hak untuk berasa risau dengan keadaan penghidap penyakit mental ini memandangkan terdapat banyak kes jenayah melibatkan pesakit mental di negara kita.

Seseorang boleh menjadi pesakit mental disebabkan oleh pelbagai faktor, sama ada genetik, insiden traumatik, pengambilan dadah dan lain-lain. Sudah pasti sukar untuk mengetahui faktor yang mana yang menyumbang kepada penyakit mental seseorang sekiranya kita tidak mengenali individu tersebut.

Oleh itu, langkah terbaik adalah sentiasa berjaga-jaga dengan orang sekeliling, terutamanya yang disyaki menghidapi penyakit seperti ini kerana mencegah lebih baik daripada merawat. Kita harus berhati-hati daripada menyesal di kemudian hari. Sekian.


Lebuh Raya Karakoram, Binaan Yang Mendapat Gelaran "Keajaiban Dunia Ke 8"

Sebelum ini, kami pernah menulis artikel senarai 7 jalan raya paling berbahaya di dunia. Dalam senarai ini, kami turut menyenaraikan Lebuh Raya Karakoram sebagai salah satu jalan paling berbahaya di dunia.

Kali ini, kami ingin berkongsi lebih banyak perkara menarik mengenai lebuh raya ini sehingga membuatkan sesetengah pihak menggelarkannya sebagai keajaiban dunia ke 8. Gelaran ini diberi berdasarkan keunikan dan kesukaran membina lebuh raya ini sendiri.

Lebuh raya Karakoram yang mempunyai jarak keseluruhan 1300km merupakan salah satu lebuh raya yang paling popular di dunia. Pembinaannya telah dilakukan oleh kerajaan China dan Pakistan bagi menghubungkan laluan darat kedua-dua buah negara ini. Oleh itu, lebuh raya ini juga dikenali sebagai "Lebuh Raya Persahabatan".

Kesukaran dan begitu banyak halangan untuk membina lebuh raya yang juga salah satu lebuh raya tertinggi di dunia ini menyebabkannya ramai menganggapnya (secara tidak rasmi) sebagai salah satu keajaiban dunia. Terdapat satu bahagian jalan daripada lebuh raya ini yang akan melalui Gunung Karakoram pada ketinggian 4714 meter.

Menurut rekod, pembinaan lebuh raya ini dimulakan pada tahun 1959 dan mengambil masa kira-kira 20 tahun. Ketika proses pembinaannya, kerajaan daripada kedua-dua buah negara ini berada dalam pertikaian mengenai laluan lebuh raya ini.

Kerajaan Pakistan ketika itu mahukan laluan ini melalui Mintaka sementara kerajaan China pula mahukan laluan ini melalui kawasan Khunjerab. Setelah perbincangan, akhirnya laluan ini dibina melalui Khunjerab memandangkan kerajaan China dapati bahawa laluan di Mintaka akan memudahkan pengguna laluan ini diserang melalui serangan udara.

Dianggarkan sebanyak 24,000 orang tenaga kerja telah digunakan untuk membina lebuh raya ini. Dianggarkan 810 orang pekerja dari Pakistan dan 200 orang pekerja dari China telah terbunuh sewaktu bekerja kerana tanah runtuh dan pelbagai faktor lain. Kebanyakan pekerja China yang mati ini dikebumikan di kawasan Gilgit.

Dalam pembinaan lebuh raya ini, kerajaan Pakistan amat bergantung kepada bantuan daripada pasukan angkatan tentera Pakistan kerana keadaan bentuk muka bumi yang merbahaya dan mencabar. Laluan lebuh raya ini majoritinya merupakan laluan yang satu ketika dahulu dikenali sebagai Silk Road.

Daripada 1300 km lebuh raya ini, kira-kira 806 km daripadanya terletak di Pakistan dan selebihnya di China. Di Pakistan, lebuh raya ini bermula dari Abbotahad dan laluan ini akan melalui beberapa bandar utama seperti Dasu dan Upal.

Sepanjang laluan ini, pengguna dapat melihat beberapa tarikan popular yang terdapat di Pakistan seperti Nanga Parba dan K2. K2 merupakan gunung kedua tertinggi di dunia selepas Gunung Everest sementara Nanga Parbat pula adalah gunung ke 9 tertinggi di dunia.

Setelah siap pembinannya, laluan ini menjadi tarikan popular pelancong yang datang untuk merasai pengalaman mengujakan memandu di salah satu lebuh raya tertinggi di dunia. Kebiasaanya, pengguna yang melalui lebuh raya ini adalah golongan pendaki gunung dan penunggang basikal.

Walau pun sebahagian besar laluan ini tidak berturap pada awalnya, kerajaan Pakistan telah membelanjakan banyak wang sedikit demi sedikit untuk menaiktaraf laluan ini terutamanya bahagian yang sering digunakan.

Pembinaan lebuh raya ini yang melalui beberapa kawasan pergunungan memudahkan akses orang ramai kepada beberapa kawasan puncak pergunungan ternama seperti Rakaposhi dan Diran. Selain pelancongan, pembinaan lebuh raya ini juga mempunyai kesan positif terhadap ekonomi kedua-dua buah negara kerana ianya memudahkan  penduduk bergerak dengan pantas merentasi sempadan.


Sejauh Manakah Kebenaran '5 Second Rule'?

Setiap orang pasti pernah dalam seumur hidup mereka terlepas makanan yang dipegang sebelum ianya jatuh ke lantai. Sama ada makanan tersebut adalah roti, burger, donut mahupun nasi goreng, pasti anda sayang untuk membuangnya.

Maka dengan pantas andapun mengambil semula makanan yang terjatuh itu, dan menggosok bahagian yang bersentuhan dengan permukaan lantai dengan hasrat untuk membuang kotoran atau bakteria yang terkena pada makanan anda. Inilah yang dimaksudkan dengan 5 second rule, atau dalam bahasa Malaysia kita, peraturan 5 saat.

Jadi, persoalannya, adakah selamat untuk memakan semula makanan yang dikutip dari lantai walaupun hanya bersentuhan selama beberapa saat sahaja? Berbaloikah tindakan ini? Namun, sebelum persoalan ini dijawab, berikut adalah antara perkara-perkara yang anda perlu tahu tentang 5-second rule.

Lantai yang kelihatan kotor sudah pasti kotor, namun lantai yang kelihatan bersih sudah tentukah ianya bersih? Tidak! Lantai yang kering berkilat juga boleh mempunyai kuman. Mengapa? Kuman terdiri daripada 4 jenis yang utama, iaitu bakteria, virus, fungi dan protozoa.

Sesetengah kuman seperti bakteria boleh hidup di atas permukaan lantai untuk suatu tempoh yang lama. Dan kuman ini sudah tentu tidak dapat dilihat oleh mata kasar manusia. Kebarangkalian bahawa pelbagai jenis bakteria masih hidup di permukaan lantai sama ada di rumah, sekolah mahupun di mana-mana sahaja adalah sangat tinggi. Sekiranya nasib anda tidak baik, anda mungkin dijangkiti bakteria yang berbahaya.

Sekiranya anda sayang untuk membuang donut anda yang terjatuh, pastikan anda mengangkat donut tersebut secepat mungkin. Makanan yang bersentuhan lama dengan lantai sudah pasti akan memungut lebih banyak bakteria berbanding makanan yang hanya beberapa saat bersentuhan dengan permukaan tersebut.

Namun begitu, bakteria tetap boleh melekat pada makanan anda sejurus ianya bersentuhan dengan lantai. Bagi permukaan kering, mungkin lebih sukar untuk bakteria melekat. Namun sekiranya salah satu permukaan sama ada makanan ataupun lantai itu sendiri lembap atau basah, maka bakteria lebih mudah melekat.

Sesetengah bakteria tidaklah merbahaya buat kesihatan manusia, namun sesetengah yang lain boleh menyebabkan anda dimasukkan ke hospital kerana cirit-birit. Adakah anda sanggup mengambil risiko ini? Tindakan yang paling selamat adalah membuang makanan tersebut, atau berikan sahaja kepada adik anda. Gurau je!

Ya, memang terdapat kajian yang dijalankan tentang 5 second rule ini. Kajian tersebut telah dilakukan oleh seorang pelajar senior sekolah menengah yang menjalani latihan industri selama 6 minggu di Jabatan Sains dan Nutrisi Makanan di University of Illinois di Amerika Syarikat. Meredith Agle, seorang pelajar PhD pada waktu itu menyelia kajian tersebut.

Jillian telah mengambil sampel daripada beberapa permukaan lantai di sekitar kawasan universiti termasuklah di makmal, dewan, asrama dan kafetaria bagi melihat berapa banyak organisme yang diasingkan. Mereka mengkaji setiap sampel berkenaan, namun terkejut apabila mengetahui hanya sedikit sahaja mikroorganisme yang melekat.

Agle mengarahkan Jillian untuk mengambil semula sampel tersebut. Keputusannya tetap sama. Agle membuat kesimpulan bahawa mungkin lantai-lantai di kawasan universiti sangat bersih. Namun menurut beliau lagi, melihat daripada perspektif mikrobiologikal, disebabkan lantai tersebut kering, kebanyakan pathogen seperti salmonella, listeria dan E. coli tidak hidup.

Biskut dan gummy bears digunakan sebagai medium untuk kajian 5 second rule ini. Menurut beliau, mereka merumuskan bahawa kuman-kuman tetap berpindah permukaan dalam tempoh beberapa saat ianya bersentuhan.

Berdasarkan kajian yang dijalankan, sama ada selamat atau tidak untuk memakan makanan yang terjatuh bergantung kepada lokasi ianya terjadi. Memandangkan kita tidak tahu tahap kebersihan sesuatu permukaan itu, adalah lebih baik untuk mengelak mengambil semula makanan yang sudah terjatuh. Sekiranya anda sanggup mengambil risiko, maka tiada masalah. Apapun, semuanya ada keputusan masing-masing.


Bandar Beichuan : Wilayah Sepi Yang Ditinggalkan Begitu Saja Selepas Tragedi

Bagi pengkaji sejarah, muzium pasti menjadi antara tempat paling anda gemari untuk dikunjungi. Selain mendapat peluang mempelajari tentang kisah-kisah lama, muzium juga menempatkan artifak dan bahan bersejarah yang menceritakan berkenaan kehidupan masa lampau.

Sebuah bandar bernama Beichuan yang terletak dalam wilayah Chengdu di China, kini menjadi memorial gergasi - mempamerkan kesan kejadian gempa bumi yang berlaku pada 12 Mei 2008 yang dinamakan sebagai Gempa Bumi Sichuan. Tragedi itu merosakkan lebih 80 peratus keseluruhan bangunan yang ada di bandar itu, berikutan gegarannya yang mencapai pada kadar 7.9 pada skala magnitud.

90,000 orang kehilangan nyawa dalam insiden itu dengan 8,600 orang penduduk Beichuan. Apa yang lebih menyedihkan 1,300 daripadanya adalah murid sekolah yang mati bersama-sama selepas bangunan sekolah mereka runtuh ditimpa batu-batu gergasi.

Lokasi Beichuan terletak berdekatan dengan titik pusat gempa yang berlaku, menyebabkan penduduk bandar itu langsung tidak mempunyai peluang menyelamatkan diri serta paling kuat merasai gegaran.

Mereka yang melawat bandar tersebut beberapa hari selepas kejadian, menyifatkan keadaan bandar itu sama seperti model skala permainan kampung kampung yang dibakar kanak-kanak nakal, lalu ditimbus dengan pasir. Hanya beberapa bangunan baru yang dibina beberapa tahun sebelum kejadian, selamat daripada tumbang.

Majoriti yang lain tunduk menyembah bumi atau bertukar menjadi batu konkrit yang berlonggok di tanah. Mayat yang tertimbus di bawah runtuhan tidak terkira ramainya. Kerja menyelamat agak sukar dilakukan berikutan lumpur menutupi kawasan yang sudah musnah.

Kos untuk membersih serta membina semula bandar ini bakal menelan belanja yang terlalu besar untuk ditanggung negara China. Selain itu, risiko untuk kejadian sama berulang lagi menyebabkan kerajaan China mengambil langkah untuk membiarkan saja bandar tersebut sedemikian rupa.

Ekoran keputusan tersebut , kerajaan China mengambil keputusan untuk menukarkan kawasan bandar Beichuan ini sebagai sebuah memorial.

Pengerusi parti pemerintah China, Wen Jiaobao mengumumkan pada 25 Mei 2008 keputusan itu terpaksa diambil disebabkan faktor kos dan risiko. Selain itu, pembukaan memorial juga dapat mengingatkan generasi akan datang tentang tragedi buruk yang pernah menimpa penduduk Beichuan.

Penduduk yang tidak berkemampuan berpindah sendiri, dipindahkan ke bandar bersebelahan, terletak lebih kurang 18 km daripada kawasan asal mereka.

Kerajaan China mengambil langkah menongkah mana-mana bangunan yang hampir runtuh dengan tiang-tiang hidraulik, dalam membantu menyokong struktur bangunan yang hampir rebah.

Pengunjung boleh melawat bandar Beichuan dengan bantuan 20 orang pemandu pelancong yang dilantik, berikutan keadaan bandar yang senantiasa tidak selamat untuk dilawati walaupun usaha melindunginya sudah dijalankan.

Tidak ada sebarang caj masuk dikenakan bagi mengunjungi Beichuan, namun pelancong tidak dibenarkan masuk ke dalam mana-mana bangunan yang ada, bagi mengelakkan risiko kecederaan atau kematian.

Selain daripada melawat bandar Beichuan yang ditinggalkan sedemikian rupa, pengunjung juga boleh mengunjungi pusara 3,000 individu yang disemadikan secara beramai-ramai serta sebuah tasik yang terbentuk semasa kejadian, disebabkan perubahan muka bumi yang berlaku. Pastikan anda turut sama mengunjungi lokasi asal Sekolah Tinggi Beichuan, kawasan di mana 1,300 pelajar yang disebutkan di atas meninggal dunia dan saksikan sendiri keadaannya.

Sebahagian bandar Beichuan ketika ini sudah mula ditutupi tumbuhan yang semakin banyak. Pokok sudah mula tumbuh di kawasan-kawasan yang dulunya didiami manusia. Kesan runtuhan mula dihiasi semak yang mengeluarkan bunga-bunga cantik bila tiba musimnya.

Walaupun angka rasmi 8,600 orang disebutkan sebagai jumlah kematian insiden buruk ini, dianggarkan jumlah yang terkorban sebenarnya lebih tinggi.

Kesukaran untuk menyelamatkan atau sekurang-kurangnya mencari semula tubuh penduduk yang terperangkap, menunjukkan besar kemungkinan masih ada yang dihimpit, terperangkap menunggu untuk diselamatkan, walaupun kini pasti mereka sudah tidak bernyawa.


9 Eksperimen Sains yang Anda Boleh Cuba Sendiri dengan Anak-anak di Rumah

Eksperimen sains bukan hanya perlu dijalankan di makmal. Anda boleh lakukannya sendiri di rumah menggunakan barang-barang yang mudah didapati. Tidak kiralah ketika hari sedang hujan lebat, tiada idea untuk membuat sebarang aktiviti atau anda sememangnya seorang peminat sains tegar, berikut 10 eksperimen menyeronokkan yang boleh membantu anda (dan anak-anak anda) memahami prinsip asas biologi, kimia dan fizik dengan mudah:

Apabila anda memicit botol, anda memaksa udara untuk keluar. Kemudian, apabila anda menghalakan muncung botol di atas telur kuning dan berhenti memicit botol, sedutan akan terhasil dan mengakibatkan udara dan telur kuning itu cepat-cepat mengisi kekosongan yang anda.

Tekanan udara di dalam botol adalah lebih rendah berbanding di luar, maka udara akan menolak telur kuning masuk ke dalam botol.

Nota: eksperimen ini mungkin boleh menjadi agak berkecah, jadi pastikan anda memakai apron atau baju lama dan jalankan eksperimen di tempat lapang yang anda tidak kisah untuk membuat sepah seperti laman rumah.

Oobleck, yang dinamakan bersempena buku Dr. Seuss iaitu "Bartholomew and the Oobleck" merupakan sejenis cecair bukan Newtonan. Ini bermakna, adakalanya apabila ia dituang, ia akan bertindak seperti cecair, namun apabila dikenakan sesuatu daya (seperti ditekan menggunakan tangan), ia akan bertindak seperti pepejal.

Eksperimen ini menggunakan teknik sama yang sering digunakan untuk memberikan kuasa kepada model gunung berapi dalam eksperimen sains lain, namun anda tidak perlu bersusah-payah membina sebuah gunung berapi.

Apabila soda penaik dan cuka bercampur, ia akan bertindak balas dan menghasilkan karbon dioksida (CO2) yang akan meniup belon.

Sebaik sahaja air diserap dalam batang, ia akan disejatkan melalui kelopak bunga dan daun melalui liang yang dipanggil stoma. Proses yang dipanggil transpirasi ini akan menyebabkan air berwarna itu mengalir melalui kelopak untuk disejatkan. Maka terhasillah warna bunga yang baru.

Perbezaan ketumpatan antara air tin berkarbonat biasa dan diet disebabkan penambahan gula menyebabkan tin terapung dan tenggelam.

Nota: Eksperimen ini lebih afdal dilakukan dalam bilik air atau di bahagian sink kerana anda akan 'tergoda' untuk mencabut pensel dan menyebabkan air melimpah.

Beg plastik Ziploc dihasilkan menggunakan polimer yang fleksibel. Apabila ia ditebuk, plastik akan meregang dan menghasilkan lekapan yang kedap dan kuat di sekeliling pensel. Jadi, beg tidak akan bocor.

Belon akan digosok untuk menghasilkan cas negatif pada belon. Apabila belon didekatkan kepada tisu yang bercas positif, ia akan menarik tisu dan menyebabkan tisu "terbang."

Buih-buih kecil karbon dioksida yang terdapat dalam air berkarbonat akan 'menangkap' kedutan dan lipatan yang terdapat pada permukaan kismis. Apabila buih ini melekap pada kismis, kismis akan menjadi lebih ringan dan terapung ke atas.

Apabila tiba di permukaan, buih akan meletup, kismis menjadi berat semula dan tenggelam ke dasar. Proses yang berulang-ulang ini akan membuatkan kismis kelihatan seperti menari dan bergerak-gerak dengan ajaib.

Nota: Eksperimen ini juga mungkin boleh menyebabkan air berkecah. Jadi pastikan anda lakukannya di tempat yang sesuai.

Pewarna makanan adalah kurang tumpat daripada susu. Jadi, setiap pewarna yang dititiskan ke dalam pinggan/mangkuk akan terapung di permukaan. Walau bagaimanapun, penambahan sabun pencuci pinggan menggunakan hujung putik kapas akan memecahkan permukaan itu dengan melarutkan molekul lemak susu. Pewarna kemudian akan mula bergerak ke seluruh permukaan susu kerana cuba menjauhkan diri daripada sabun.


Realiti Yang Bakal Dihadapi Malaysia Dalam Menangani Isu Masyarakat Tua

Trend masyarakat tua, melibatkan peningkatan jumlah individu yang berusia lebih 65 tahun semakin menampakkan kesannya di seluruh dunia, termasuklah juga negara kita.

Individu-individu yang lahir semasa zaman yang digelarkan sebagai 'baby boomers' di antara tahun 1946 hingga 1964, kini sedang melalui penuaan yang berada di fasa penghujung. Berikutan peningkatan konsisten jumlah individu lebih 65 tahun di negara kita sejak tahun 1970, dianggarkan pada tahun 2040 seramai 6 juta orang individu Malaysia akan tergolong dalam kumpulan usia atas 65 tahun.

Ini bermakna dalam tempoh 70 tahun, angka ini akan meningkat 3 kali ganda daripada 2 juta orang yang direkodkan pada tahun 1970.

Pada 1970, peratusan individu tua yang berusia lebih 65 tahun berada pada kadar 6.6% daripada jumlah keseluruhan populasi, dengan 44.5% lagi adalah individu berumur bawah 14 tahun.

Ketika ini berdasarkan kaji selidik tahun 2017, berlaku kenaikan ketara dalam peratusan golongan tua mencecah 6.2% dengan penurunan drastik golongan berusia bawah 14 tahun kepada 24.1%. Ramalan penyelidik menjangkakan peratusan di antara golongan tua dan golongan muda akan menjadi hampir setara dalam tempoh 20 tahun.

Dianggarkan pada 2040, individu berusia 65 tahun ke atas akan mewakili 14.5% keseluruhan populasi masyarakat kita dan golongan muda pula akan berada pada tahap 18.6%. Ramalan ini dibuat berdasarkan statistik yang telah diselidik dan wujud kenaikan serta penurunan yang konsisten, sekiranya tidak ada sebarang langkah dilakukan untuk mengubahnya.

Negeri mana di dalam negara kita yang layak dikatakan tua? Untuk memahami statistik ini kita perlu mengetahui apakah syarat yang perlu dipenuhi terlebih dahulu, sebelum label 'tua' layak diberikan pada sesebuah negeri.

Untuk layak dikategorikan sebagai negeri tua, sesebuah negeri itu perlu mempunyai sekurang-kurangnya 14 peratus penduduk berusia lebih 65 tahun, berbanding jumlah keseluruhan populasi. Setakat ini tidak ada lagi mana-mana negeri dalam Malaysia layak dikatakan sudah jatuh menjadi negeri tua.

Bagaimanapun, negeri mana yang paling tua dalam negara kita? Menurut kajian, negeri paling tua di negara kita adalah negeri Perak yang mencatatkan 11.9% jumlah keseluruhan penduduk melebihi 65 tahun, diikuti oleh Perlis (11%), Pulau Pinang (10.2%) dan Melaka (9.7%). Jadi amat jelas di sini walaupun tidak ada lagi negeri yang layak dikatakan 'negeri tua', Perak, Perlis dan Pulau Pinang hampir mencecah had yang ditakrifkan.

Bagi statsitik anggaran negeri mana mempunyai jumlah warga tua paling ramai, Selangor mencatatkan jumlah tertinggi dengan angka melebihi 340 ribu orang, diikuti oleh Perak (280 ribu orang), Johor (270 ribu orang) dan Sarawak (210 ribu orang).

Anda pasti tertanya-tanya, kenapa isu ini mendapat perhatian ramai pihak yang masih cuba mencari jalan penyelesaiannya? Kita ambil contoh di Perak. Sebagai negeri paling tua dalam Malaysia, beban kewangan untuk menampung kos perubatan golongan berusia lebih 65 tahun meningkat secara mendadak.

Kos perbelanjaan perubatan di Perak dalam merawat warga tua telah meningkat hampir 3 kali ganda dalam tempoh 10 tahun, daripada RM1.4 juta pada tahun 2004 kepada RM3.9 juta pada tahun 2014. Majoriti peruntukan itu digunakan dalam membekalkan ubat mengawal hipertensi, penyakit jantung serta kencing manis.

Tiga penyakit itu saja menelan hampir 54.6% daripada jumlah keseluruhan peruntukan perbelanjaan warga tua di Perak sahaja. Kenaikan itu pula tidak mendadak kerana dibantu oleh subsidi kerajaan yang berjaya menurunkan kos perubatan.

Dari segi kewangan, 19% daripada golongan tua di negara kita langsung tidak mempunyai sebarang bentuk sumber pendapatan. Majoriti yang mempunyai pendapatan pula sebenarnya bergantung dengan wang yang disalurkan anak-anak (52.9%) semata-mata dengan purata RM386.29 diterima warga tua, setiap bulan.

Bagaimana hendak menangani isu ini yang pastinya akan timbul kelak?

Langkah seperti kewajipan tabungan dalam KWSP sedikit sebanyak membantu, tetapi tetap tidak mencukupi.

Sebaik-baiknya, pastikan anda menyiapkan diri anda untuk menghadapi hari tua anda. Simpan aset untuk dijadikan pelaburan, seperti rumah, tanah dan simpanan dalam bentuk dana. Wujudkan janaan pendapatan dalam bentuk pasif, di mana sejumlah wang dilaburkan untuk pendapatan semula dalam bentuk jangka masa panjang.

Pendidikan anak-anak adalah pelaburan paling berbaloi untuk anda bersedia di kemudian hari, kerana jelas majoriti warga tua ketika ini masih mengharapkan pemberian tunai daripada anak setiap bulan.

Jadi mulakan menyimpan, kerja dengan lebih gigih dalam mengumpul aset serta pastikan anak-anak anda berjaya dalam pelajaran mereka.